Meneger - Wikipedia\n1 Ar skridoù\n2 An urzhiataerezioù\nAr skridoù[kemmañ | kemmañ ar vammenn]\nUr meneger a zo ur roll elfennoù skrivet urzhiet dre an urzh alfabetek. Kavet e vez peurvuiañ el levrioù evit reiñ an tu da glask en ur doare efedusañ e danvez degaset en oberenn. D'an aliesañ e vez pennaouet an anvioù boutin pennañ pe an anvioù-tud pennañ pe an anvioù-lec'h pennañ pe an oberennoù hag all.\nKavet e vez ivez menegerien hollzanvezel e dibenn pe asamblez gant ar c'helc'hgeriadurioù urzhiet evit kavout un tremen aes e kementad bras a anaoudegezhioù c'heller kavout enno. E Encyclopedia universalis (doare gallek an Encyclopaedia britannica) ez eus daou levrenn meneger e-touezh an ugentad levrennoù.\nAn urzhiataerezioù[kemmañ | kemmañ ar vammenn]\nImplijet e vez ivez menegerien evit ar rolloù niverel niverus meret gant an urzhiataerezioù. Pep hini anezho a ra gant forzh menegerien savet ez-automatek. Furchet e vez war dizh e-barzh diwar ar program ma vo jedet ha dispaket an disoc'hoù a glasker kaout.\nAdtapet diwar « https://br.wikipedia.org/w/index.php?title=Meneger&oldid=178907 »\nKemmoù diwezhañ degaset d'ar bajenn-mañ d'an 11 Mez 2007, da 10:43.


Iliz ar C'hemennadur - Wikipedia\nIliz ar C'hemennadur\nBazilikenn ar C'hemennadur\nIliz ar C'hemennadur zo ur santual e Nazared savet gant ar frañsiskaned etre 1960 ha 1969 e plas an hini vihan savet e 1730. Houmañ he doa kemeret plas iliz vras ar Groazidi, bet distrujet gand ar sultan Baibars e 1263.\nAr furchadennoù o deus lakaet war-wel mougev ar c'hemennadur. En amzer Jezuz, Nazaret a oa ur geriadennig eus ar menez, gant un ugent ti bennak, pep ti o kaout mougevioù dindanañ, a servije evel grignolioù (kalatrez), gant skalieroù da ziskenn enno.\nDindan iliz vizantat ar 5vet kantvet ez eus bet kavet maen gant un indu gwenn engravet "graffiti" warnañ, da skouer "XE MAPYA" (Ave Maria, Me ho salud Mari).\nSkrivañ a ra Job an Irien :\n« O veza m'eo bet distrujet ti ar Werhez Vari araog ar 5ed kantved, ne jom ganeom nemed lodenn guz kêr Nazared : mougev ar c'hemennadur, pisin "mên font" iliz sant Jozef ha feunteun ar gêriadenn e iliz sant Gabriel. Bez' emaom dirag mister Mab Doue en em c'hreet den en eur geriadennig a netra »\nPlaen ar santual\nTalbenn e stumm un A, evel Ave Maria\nMarelligoù er c'hloastr\nMougev ar C'hemennadur e-barzh an iliz danzouar\n↑ Job an Irien, Douar Santel. Terre Sainte, Ti embann Minihi Levenez, nn 51-52, 1998, p. 18.\n↑ Archaeology Museum of Nazareth : Graffiti\n↑ Job an Irien, Douar Santel. Terre Sainte, Ti embann Minihi Levenez, 1998, p. 18.\nAdtapet diwar « https://br.wikipedia.org/w/index.php?title=Iliz_ar_C%27hemennadur&oldid=1975623 »\nLec'hioù eus ar Bibl\nKemmoù diwezhañ degaset d'ar bajenn-mañ d'an 6 Meu 2022, da 10:08.


Brezel etre Pologn ha Sveden - Wikipedia\nBrezel etre Pologn ha Sveden\nAr Brezelioù etre Pologn ha Sveden zo un toullad brezelioù c'hoarvezet etre Kenunaniezh Pologn ha Lituania ha Rouantelezh Sveden. Dre vras ez eus anv amañ eus ar brezelioù etre 1563 ha 1721. En un doare strishoc'h ez eus anv eus daou vrezel a voe etre 1600 ha 1629.\n2 Brezel Livonia\n3 Ar Brezel a-enep Sigismund\n4 Ar Brezel etre Pologn ha Sveden 1600–1611\n5 Ar Brezel etre Pologn ha Sveden 1620–1625\n6 Ar Brezel etre Pologn ha Sveden (1626–1629)\n7 Ar Potop\n8 Brezelioù an Hanternoz\n9 Brezel Bras an Hanternoz\nAr brezelioù[kemmañ | kemmañ ar vammenn]\nSed amañ an holl vrezelioù-se\ner XVIvet kanved,\nBrezel Livonia (1558–1583)\nar Brezel a-enep Sigismund, e 1598\ner XVIIvet kanved, ar brezel eus 1600 betek 1629 (gwelet a-wechoù evel ul lodenn eus ar brezel europat anvet Brezel an Tregont Vloaz, hag a voe ehanet div wech gant arsavoù-brezel,hag a vez rannet amañ e peder lodenn:\nar brezel 1600–1611\nar brezel 1617–1618\nar brezel 1621–1625\nar brezel 1626–1629\nar brezelioù en eil hanterenn ar XVIIvet kantved anavezet evel ar Potop (lodenn eus Brezelioù an Hanternoz, 1655–1661)\nEil Brezel an Hanternoz e 1655–1661\nar Brezel etre Pologn ha Sveden, anavezet evel Brezel Bras an Hanternoz(1700–1721).\nar Brezel etre Pologn ha Sveden a zo anavezet evel Brezel ar Pevare Kenunaniezh (1806–1807)\nar Brezel Diwezhañ etre Pologn ha Sveden a zo anavezet ivez evel Brezel ar C'hwec'hvet Kenunaniezh, abalamour ma oa Dugelezh Varsovia a-du gant Napoleon, ha Rouantelezh Sveden er Genunaniezh a-enep da Napoleon.\nBrezel Livonia[kemmañ | kemmañ ar vammenn]\nGwalloberoù arme Rusia en Livonia. Moulet e "Zeyttung" hag embannet e Nuremberg e 1561.\nGwelout ar pennad Brezel Livonia.\nAr Brezel a-enep Sigismund[kemmañ | kemmañ ar vammenn]\nSigismund Vasa, roue Pologn ha Roue Sveden, poltredet gant Rubens.\nGwelout ar pennad Brezel a-enep Sigismund.\nKregiñ a reas ar bec'h pa oa deuet Sigismund III Vasa (1566 – 1632), roue Kumuniezh Pologn ha Lituania abaoe 1587, da vezañ roue Sveden war un dro, goude marv ar roue kozh, e dad e 1592. Met ne oa ket prest ar vro brotestant, nag an Dug Charlez, da c'houzañv ur roue katolik.\nBrezel-diabarzh a voe e Sveden, eus 1597 betek 1599 ha ne gemeras ket perzh kalz a soudarded eus ar Gumuniezh, n'eo ket ur brezel etre Pologn ha Sveden eta. Trec'het e voe Sigismund en Emgann Stångebro e 1598. A-benn 1599 e oa kollet kurunenn Sveden da vat gant Sigismund, kemeret e voe gant an Dug Charlez, e eontr, ha ret da Sigismund mont da repuiñ da Bologn. Ne oa ket padet pell unaniezh an div vro dindan ar memes kurunenn.\nAr Brezel etre Pologn ha Sveden 1600–1611[kemmañ | kemmañ ar vammenn]\nAn Hetman Jan Karol Chodkiewicz.\nBrezel etre Pologn ha Sveden (1600–1611)\nGoude bezañ distroadet ne oa ket bet dic'hoantet Sigismund da lakaat e grabanoù war rouantelezh Sveden, ha diwar neuze ne glaskas nemet se, daoust ma ne oa ket troet e noblañsed da stagañ gant ur brezel a vije hir ha gwadek. Bec'h a grogas e 1599 pa gadarnaas ar pacta conventa, dihelloù sinet gantañ pa voe dilennet da roue Pologn ma promete e vije staget douaroù Estonia, dalc'het gant Sveden neuze, ouzh ar Gumuniezh.\nNoblañsed Pologn, ar szlachta, a gemeras perzh er brezel dre ma ne c'hoarveze nemet en Estonia hag e soñje dezho e c'hounezfent douaroù en un doare aes hag e c'hallfent gwerzhañ o ed dre berzhier Estonia war aod ar Mor Baltek. Ouzhpenn-se ne gave ket dezho e oa brezelourien gwall vat tud Sveden ha soñjal a raent ne vije na hir na diaes ar brezel. Se a gredent peogwir ne oa ket bet trec'het Pologn er brezel abaoe kant vloaz. Ouzhpenn-se e oa tost da 10 milion a dud o chom er Gumuniezh, pa ne oa nemet ur milion e Sveden. Ne ouie ket ar szlachta e oa gourdonet mat arme Sveden ha mennet-kaer he soudarded. Ne welent ket ivez e oa gwall izel dregantad ar soudarded e poblañs ar Gumuniezh, unan eus ar re izelañ en Europa.\nGouest e voe Sveden da vodañ un arme kalz buanoc'h eget ar Gumuniezh, abalamour d'he gouanamant kreizennet ha dre ma oa ret d'ar gouerien servij dindan an armoù. War daou dalbenn e rankas ar Gumuniezh stourm, ur brezel all a oa er c'hreisteiz, peogwir e oa emsavet noblañsed uhel Moldavia gant Brezel Uhelidi Moldavia, ha setu ma en em gave niverusoc'h soudarded Sveden, 3 ouzh 1, a lavarer.\nE deroù ar brezel, e 1600, en desped da drec'hoù arme ar Gumuniezh renet gant Hetman Meur Lituania, Krzysztof Mikołaj "Tarzh-Kurun" Radziwiłł, hag a voe gouest da skeiñ ar c'hentañ taolioù gant armeoù Sveden, e teuas a-benn Sveden da aloubiñ Estonia da gentañ, an darn vrasañ eus Livonia, douaroù ar Gumuniezh er c'hreisteiz da Estonia ( hag anvet Inflanty (Patrom:Lang-de). Parlamant Pologn-Lituania, ar Sejm, a savas arc'hant brasoc'h evit an arme hag a c'halvas armeoù eus talbenn ar c'hreisteiz, pa veze kavet pouezusoc'h difenn douaroù ar Gumuniezh en hanternoz eget brezeliñ er-maez anezhi er c'hreisteiz.\nE 1601 setu hetman Lituania, Jan Karol Chodkiewicz, ha kanseller Pologn Jan Zamoyski, galvet en-dro eus Moldavia, o tegouezhout e Lituania da stourm ouzh an aloubadeg svedat, a oa o vont da c'hoarvezout n'eo ket en Estonia prometet gant Sigismund hepken, met ivez e douaroù polonat er c'hreisteiz dezhi. Chodkiewicz ha Radziwiłł a drec'has war arme Sveden en emgann bras kentañ ar brezel-se e Kokenhusen (Koknese) e deroù 1601.\nPrestik goude e teuas Jan Zamoyski, nevez trec'het gantañ armeoù ar Voldaved, gant 12 000 den ha 50 kanol, ha 15 anezho eus ar re bonner a-hervez.\nCharlez IX ne oa ket evit un arme ken kreñv haret e voe dezhañ souzañ. Daoust da se e laoskas war e lerc'h un toullad mat a dud da zifenn arc'hreñvlec'hioù aoa bet kemeret gantañ e Livonia.\nZamoyski a grogas gant ar brezel sezizañ kêrioù, e-lec'h redek war-lerc'h ar roue o vont kuit, ha kemer a reas Wolmar (Valmiera) ha Fellin (Viljandi, Felin). A-benn 1602 ne chome Svediz nemet e Reval (Tallinn, Talin, Rewl), Pernau (Pärnu, Parnau, Parnawa), Hapsal (Haapsalu, Hapsalu) ha Dorpat (Tartu). Met 60 vloaz e oa Zamoyski, klañv e oa ha Chodkiewicz an hini a gemeras penn an arme bolonat-lituanat da lakaat seziz war Dorpat. E Wesenberg (Rakvere) e roas lamm d'un arme svedat a oa bet kaset da skoazellañ Dorpat, ma rankas kêr en em zaskor.\nChodkiewicz an hini a voe lakaet e penn holl armeoù Lituania goude distro Zamoyski d'ar c'hreisteiz e 1602. Ne zistroas ken Zamoyski rak kleñvel a eas ha mervel e 1605. Chodkiewicz a reas berzh, daoust d'an nebeud a bourvezioù hag a skoazell en deveze digant ar Sejm, parlamant ar Genunaniezh, pe digant ar roue Sigismund III Vasa. Kemer a reas an eil kreñvlec'h war-lerc'h egile, bountañ dirakañ Dug Södermanland, ha Charlez IX goude, e-maez eus Riga (Ryga), met Reval, Pernau, ha Narwa (Narva, Narew) a chomas etre daouarn Svediz.\nE 1604 e kemeras Dorpat, hag e faezhas ar jeneraled svedat div wech, e Biały Kamień hag e-kichen Weissenstein (Paide). Meur a wech e voe trec'h daoust d'ar plegennoù diaes, evel e Weissenstein pa ne oa nemet 2300 soudard gantañ ha pa faezhas un arme svedat a 6,000 a dud. Skrivañ a reas Chodkiewicz en e eñvorennoù e oa un emgann a bouez bras hag unan eus e drec'hadennoù meur, pa varvas 81 soudard ha pa voe gloazet 100 en e arme, tra ma voe kollet gant Svediz an hanter eus o arme.\nEnoret e voe emzalc'h dispouron Chodkiewicz gant ar roue gant buława hetman Lituania. Daoust da se ne veze ket prederiet gwall galz gant parlamant ar Genunaniezh gant ar brezel ha skoarn vouzar a veze graet outañ pa c'houlenne muioc'h a soudarded ha goproù gwelloc'h evite. Digreizennet e oa ar sistem-arc'hantañ ha goullo e veze irc'hier ar Genunaniezh peurliesañ. An holl dailhoù a ranke bezañ degemeret gant an uhelidi er Sejm ha gant ar Sejmiked. Kement-se a strobe ar Gumuniezh avat, hag a zalc'has d'ober e-pad meur a gantved.\nEn desped da gement-se e teue a-benn Chodkiewicz da reiñ bec'h da Svediz. Ijinañ a reas un doare-brezeliñ nevez gant e wellañ marc'hegerien hussar, ha faezhet e voe e enebourien dre veur a wech en emgannoù bras. Da gentañ e sailhent war marc'hegerien Sveden,ha goude hepken e stourment ouzh ar soudarded war-droad, krog da fallgaloniñ a-benn neuze, ha n'hallent ket montwar-gil ken, ha peurvuiañ e voe distrujet un toullad mat a vatailhonoù Svediz evel-se.\nE 1605 adarre e voe dispignet bernioù arc'hant gant Svediz da sevel un arme vras. Ouzhpenn-se e voe roet kalz arc'hant gant an tsar rus Boris Godunov da Sveden evit o sikour, rak e-keit ma vije Svediz ha Poloniz o vrezeliñ e rojent peoc'h da Rusia e-pad ar Marevezh Poanioù. Gant se e voe gopraet gant Svediz kalz soudarded hag ijinourien eus Europa a-bezh. E 1605 eta, nepell diouzh Reval, e tilestras un armead a 5 000 den kaset gant Anders Lennartson en Estonia. Un toullad deizioù goude e tegouezhas ul lestraz 4 000 svedat all kaset gant ar c'hont Frederick Joachim Mansfeld. Seziz a voe lakaet gante war kreñvlec'h Dünamünde (Daugavgriva, Dynemunt) nepell diouzh Riga, hogen ne droas ket an taol da vat. Neuze ez ejont da lakaat seziz war kêr Riga. En sell e oant da gemer ar gêr-se, unan eus perzhier brasañ ar Mor Baltek.\nDont a reas Chodkiewicz da skoazellañ kêr Riga, hogen kavout a reas edo Svediz o kas un arme all dindan Lennartsson. Ha Chodkiewicz da dreiñ ouzh Lennartsson neuze, met gwell e kavas chom hep mont d'an emgann war-eeun, ha repu a gavas en ur c'hreñvlec'h. Lennartsson, pa glevas e oa ar roue Charles e-unan o vont da zegouezhout gant 5 000 soudard ouzhpenn, a reas e soñj unaniñ e arme gant hini ar roue ha mont gant an div da gemer Riga.\nChodkiewicz n'hallas ket herzel ouzh an div arme svedat d'en em unaniñ, ha mont a reas eus Cēsis (Kiesia) da-gichen Kircholm (Salacpils, Salaspils) ha Iskiel (Ikskile), ma savas ur c'hamp mogeriet. Charles a zegouezhas e Riga d'an 23 a viz Gwengolo, hag a glevas e oa arme Chodkiewicz nepell alese, ma reas e soñj mont d'he distruj gant an holl vagadoù svedat a oa en tro-war-dro. D'ar 27 a viz Gwengolo e kerzhas an arme svedat dindan ar roue Charlez war-du Kircholm.\nEmgann Kircholm (Salaspils) d'ar 27 a viz Gwengolo 1605, damdost d'ar stêr Düna (Daugava, Dvina, Dźwina) a voe kaerañ taol Chodkiewicz. Bihanoc'h e oa e arme (1 ouzh 3 a-hervez) ha gant un taol-gwidre e reas d'an arme svedat diskenn eus an uhelennoù ma edont. Ar roue a soñjas e oa ar bagadoù lituanian, gant un toullad Poloniz en o zouesk, o tec'hel, ha se zo kaoz ez eas e arme war skign da redek war-lerc'h an dec'herien. Tre pezh edo Chodkiewicz o c'hortoz.\nAr Brezel etre Pologn ha Sveden 1620–1625[kemmañ | kemmañ ar vammenn]\nE 1617 e voe sinet Feuremglev Stolbovo etre Sveden ha Rusia, goude Brezel Ingria. Neuze ec'h en em droas roue Sveden, Gustav II Adolf, saludet evel salver ar Brotestantiezh, ouzh ar Gumuniezh adarre. Gounit a rejont tachenn e Livonia ha kemer a rejont Dünamünde ha Pernau e 1617. Adkregiñ a reas ar brezel avat e miz Du 1620. Gustav Adolf a gemeras Riga\nAr Brezel etre Pologn ha Sveden (1626–1629)[kemmañ | kemmañ ar vammenn]\nE 1625 e voe aloubet Livonia ha Courland gant Svediz a-raok fin ar bloaz.\nAn hetman Stanisław Koniecpolski\nKoniecpolski a adkemeras kêr Puck d'an 2 a viz Ebrel.\nAr Potop[kemmañ | kemmañ ar vammenn]\nBrezelioù an Hanternoz[kemmañ | kemmañ ar vammenn]\nGwelout ar pennad Brezelioù an Hanternoz.\nBrezel Bras an Hanternoz[kemmañ | kemmañ ar vammenn]\nGwelout ar pennad Brezel Bras an Hanternoz.\nSveden o sevel da C'halloud Bras\nAdtapet diwar « https://br.wikipedia.org/w/index.php?title=Brezel_etre_Pologn_ha_Sveden&oldid=1855434 »\nBrezelioù ar XVIIvet kantved


Yezhoniezh kognitivel - Wikipedia\nUr skol yezhoniezh eo ar yezhoniezh kognitivel hag he-deus da bal klask lakaat da genglotañ mont-en-dro ar yezhoù naturel hag ar pezh a ouzer diwar-benn mont-en-dro an empenn. Hervez ar skol-mañ ez eo ret neuze displegañ penaos vez implijet ha penaos e vez dielfennet ur yezh gant an dud en ur geñveriañ gant an doare ma vez urzhiet ar soñjoù en o empenn.\nDiv isdachenn a zo:\nar semantik kognitivel o tennañ d'an doare ma vez dielfennet ster ar gerioù hag ar frazennoù, hag;\nar yezhadur kognitivel o tennañ d'an doare ma vez savet, dielfennet ha komprenet strukturioù ar yezh\nSetu un nebeut yezhoniourion brudet evit o labour war dachenn ar yezhoniezh kognitivel: George Lakoff, Mark Johnson, Eve Sweetser, Leonard Talmy, Ronald Langacker, Mark Turner, Gilles Fauconnier, Zoltán Kövecses, Charles Fillmore, Adele Goldberg ha Chris Johnson. Daoust ha ma ra Ray Jackendoff ur yezhoniour generativel outañ e-unan, heñvel-tre eo an darn vrasañ eus ar pezh a skriv e-keñver ar yezhoniezh kognitivel.\nDamkanoù a zo o tennañ d'ar yezhoniezh kognitivel hag a zo ar c'hontrol-mik diouzh ar pezh a vez kelennet gant ar yezhadur generativel. Gwiriekaet e vez an teoriennoù-se vez gant tud o labourat war dachenn ar bredoniezh hag ar yezhonouriezh bredoniel (pe psikoyezhonouriezh) evel Michael Tomasello, Raymond Gibbs, Michael Ramscar, Michael Spivey, Teenie Matlock ha Benjamin Bergen.\nO labourat emañ meur a hini ivez evit lakaat da glotañ ar yezhoniezh kognitivel diouzh un tu ha skiantoù neurologel diouzh an tu all, en o zouez: Tim Rohrer, Seana Coulson ha Lera Boroditsky.\nDisoc'hoù arnodennoù bet kaset da benn gant David McNeill o labourat war tachenn ar jestroù a dalvez da diskwel ez eo reizh damkanoù ar yezhoniezh kognitivel.\nTud all evel Jerome Feldman, Terry Regier ha Srinivas Narayanan o deus pledet gant al liammoù etre ar yezhoniezh hag an urzhiataerezh.\nSetu gant peseurt tachennoù-studi pennañ e vez pledet ar yezhoniezh kognitivel:\nTachennoù-studi ar yezhoniezh dre vras;\nStudi ar metaforennoù, levezonet gant skridoù Lakoff ha Johnson dreist-holl;\nTeorienn kemmesk ar meizadoù (saozneg conceptual blending), levezonet gant Gilles Fauconnier ha Mark Turner.\nTeorienn ar semantik dre frammoù (saozneg frame semantics), levezonet gant Charles Fillmore.\nIsdachenn ar semantik o tennañ d'an nerzhoniezh (saoz. force dynamics), levezonet gant Leonard Talmy\nUn nebeut doareoù yezhadur dre sevel (saozneg construction grammar), dreist-holl kinnigoù Adele Goldberg\nBetek-henn n'eo ket bet posupl lakaat an holl isdachennoù-se da genglotañ an eil gant eben, dreist-holl peogwir e labour an dud war o zachenn resis hep derc'hel kont eus ar pezh emeur oc'h ober e lec'h all. Tud zo avat a zo o labourat evit lakaat an holl dachennoù-studi da vezañ genliammet kenetreze a-benn sevel un deorienn hollek o tennañ d'ar yezhoniezh kognitivel en he fezh.\nAdtapet diwar « https://br.wikipedia.org/w/index.php?title=Yezhoniezh_kognitivel&oldid=1820483 »


Urzh ar vreudeur prezegerien - Wikipedia\nUrzh ar vreudeur prezegerien\n(Adkaset eus Urzh ar Frered prezegerien)\nAn dominikaned pe Urzh ar vreudeur prezegerien a zo un urzh relijiel bet krouet e 1216 gant Domingo de Guzmán (bet ganet war-dro 1170 e Caleruega, rannvro Burgos hag aet da Anaon e Bologna e 1221).\nSant Dominig (1170–1221), poltred gant El Greco, war-dro 1600.\nDominikan eo an anv a vez roet d'un ezel eus Urzh ar vreudeur prezegerien. Da-heul anv un ezel eus an urzh e kaver peurliesañ al lizherennoù o.p. evit "ordinis praedicatorum" e latin, da lavarout eo "eus urzh ar brezegerien". An Dominikaned a reer peurvuiañ eus an urzh-se. Leanezed a zo ivez en urzh, anvet e vezont Dominikanezed peurliesañ.\n1 Istor berr\n2 Dominikaned ha dominikanezed brudet\n3 Pibien deuet eus urzh an Dominikaned\nKaset e oa bet Domingo de Guzmán gant ar pab Inosant III da brezeg en Okitania adalek 1205 evit kendrec'hiñ ar Gatared da zistreiñ war-du ar Gatolikiezh. Brud ha doujañs en doa gounezet abalamour d'e zoare da vevañ.\nE 1206 e krouas un ti leanezed e Prouille e-kichen Fanjeaux (en departamant an Aude bremañ).\nE 1214 e voe roet dezhañ un ti evit bodañ ar re a yae da brezeg gantañ. Dedennet e voe Foulques, eskob Tolosa a yeas gantañ da Roma evit goulenn digant ar pab Inosant III asantiñ da grouidigezh un urzh nevez. Chom a reas ar pab en entremar, met asantet e voe gant Honorius III e 1216.\nHeuilhañ a reas an urzh reolenn Sant Eosten betek ma kemeras e 1220 e reolennoù dezhañ : un urzh kester, o lakaat ar pouez war stummadur e izili (teologiezh, gwir...), ar galv da brezeg hag ur speredelezh arvestel, gant un aozadur demokratel.\nGouestlet eo bet an dominikaned d'ar stourm ouzh an disivoud. Fiziet e voe an Inkizision enno e 1233. Kreskiñ a reas an urzh. Ul levezon bras en deus bet en Europa a-bezh evel kuzulierien ar pennoù-bras er Grennamzer hag e-kerzh an Azginivelezh. O levezon deologel a zo bet bras ivez. Staliet e oant er c'hêrioù dreist-holl. O galv da vont davet an dud a lakae anezho da gejañ gant skourroù preder un tamm war vevenn ar gristeniezh pe en diavaez zoken. Kudennoù diabarzh a savas diwar-benn ar reolennoù (abred ne voe ket an urzh unan kester e gwirionez) hep tizhout an disrann.\nKoll a rejont levezon adalek an XVIvet kantved. Pellaet e oant diouzh prederiadennoù ar mare ha kemeret eo bet o flas gant ar Jezuisted en ur stumm.\nSkarzhet in bet eus Frañs e 1792 hag eus un toullad broioù bet aloubet gant Frañs goude.\nEn XIXvet kantved e teuas an nevesadur. Staliadur an urzh e Stadoù-Unanet Amerika e 1804. Distro da Frañs e 1843 a-drugarez da Henri-Dominique Lacordaire. Krouidigezh Skol Biblek Jeruzalem e 1890. Anvet e oa bet ar skol École pratique d'études bibliques gant Marie-Joseph Lagrange evit diskouez he zuadur skiantel o reiñ ul lusk nevez d'an devarnerezh katolik.\nE penn kentañ an XXvet int bet skarzhet eus Frañs e 1903 evel kalz urzhioù all. Deuet in ten-dro er bloavezhioù 1920.\nKalz dominikaned o deus bet ul levezon en XXvet kantved : Yves Marie Joseph Congar a gemeras ur pezh bras e Sened meur Vatikan II ; Marie Dominique Chenu, bet kuzulier luskad ar veleien vicherour ; Louis-Joseph Lebret gant Économie et humanisme hag an digorradur d'an trede bed ; Timothy Radcliffe gant e skridoù teologel digor ha leun a fent.\nO vezañ ma fell da izili an urzh bezañ tost ouzh prederiadennoù an dud e vez kemmoù ha daeloù bepred.\nHervez levr-bloaz ar Vatikan embannet e 2010 e oa 5923 dominikan e 2008, 4466 anezho beleget.\nAozet eo an urzh e "Proviñsoù" (un 39 bennak er bed gant 602 gouent) gant ur Priol dilennet e penn pep hini. Dilennet e vez Mestr an Urzh gant ur Chabistr meur.\nRoll mistri an urzh abaoe ar penn kentañ a gaver er pennad "Mestr Urzh an Dominikaned"\nDomikinanezed a zo (kloastret int) ha trede urzhioù evit merc'hed nemetken (reolennet, labour kelenn dreist-holl) pe evit laiked paotred ha merc'hed o vevañ "er bed".\nDominikaned ha dominikanezed brudet[kemmañ | kemmañ ar vammenn]\nJordan von Sachsen (war-dro 1190-1237), lakaet war roll ar wenvidien e 1825 , bet mestr an urzh etre 1222 ha 1237.\nDiana degli Andalò (1201-1236), lakaet war roll ar wenvidien e 1888 pe 1891 asambles gant Cecilia Caesarini (war-dro 1203-1290) hag Amata, div domininakanez ivez.\nSant Raymond de Peñafort (1175 pe 1180-1275)\nRéginald d'Orléans (1175 pe 1183-1220), lakaet war roll ar wenvidien e 1875 gant ar Pab Pi IX.\nGiovanni da Vercelli (war-dro 1205-1283), c'hwec'hvet Mestr Urzh an Dominikaned (1264-1283), lakaet war roll ar wenvidien e 1903.\nSant Tomaz Akwino (1228-1274)\nJohannes Eckhart (pe Ekart) (war-dro 1260-1327 ?), anvet "Mestr Eckhart"\nHeinrich Seuse, gwenvidig (war-dro 1295-1366)\nJohannes Tauler (war-dro 1300-1361)\nSant Visant Ferrer (1350-1419), lakaet war roll ar sent gant ar Pab Kallistus III d'an 3 a viz Mezheven 1455.\nSantez Katarina a Siena (1380-1347), lakaet war roll ar sent e 1461 gant ar Pab Pi II ha graet Doktor an Iliz gant ar Pab Paol VI d'ar 4 a viz Here [[1983}}.\nSant Antonino da Firenze (1389-1459), lakaet war roll ar sent gant ar Pab Adrian VI d'an 31 a viz Mae 1523.\nGuido di Pietro (war-dro 1400-1455), en urzh Fra Giovanni da Fiesole, lesanvet Il Beato pe Fra Angelico ; lakaet war roll ar wenvidien e 1983\nTomás de Torquemada (1420-1498)\nJohannes Diez, anvet "Tetzel" (war-dro 1465-1519)\nTomasso de Vio, anvet "Cajetan" (1489-1534)\nGiordano Bruno (1548-1600), bet ezel eus an urzh etre 1565 ha 1576. Kondaonet evel disivouder ha devet ez-vev e 1600.\nTomasso Campanella (1588-1639)\nAgnès de Jésus (1602-1634) ; bet lakaet war roll ar wenvidien gant ar Pab Yann-Baol II d'an 20 a viz Du 1994.\nSant Joseph-Marie Díaz Sanjurjo ( † 20 a viz Gouere 1857 ; merzher)\nSant Joseph-Melchior García Sanpedro Suarez (1821-1858) ; merzher bet lakaet war roll ar sent gant ar Pab Yann-Baol II d'an 19 a viz Mezheven 1988.\nSant Valentin de Berrio-Ochoa y Aristi ( † 1 a viz Du 1861 ; merzher)\nHyacinthe-Marie Cormier (1832-1916; bet Mestr Urzh an Dominikaned etre 1904 ha 1916 ; bet lakaet war roll ar wenvidien gant ar Pab Yann-Baol II d'an 20 a viz Du 1994.\nMarie-Joseph Lagrange (Albert war marilh ar boblañs) (1855-1938), krouer Skol Biblek Jeruzalem\nBuenaventura García de Paredes (1866-1936) ; bet Mestr Urzh an Dominikaned etre 1926 ha 1929 ; bet lakaet war roll ar wenvidien gant ar Pab Benead VI d'an 28 a viz Here 2007.\nRéginald Marie Garrigou-Lagrange (1877-1964)\nLouis-Joseph Lebret (1897-1966)\nYves Marie Joseph Congar (1904-1995)\nJean Cardonnel (1921-2009)\nVincent Cosmao (1923-2006)\nPibien deuet eus urzh an Dominikaned[kemmañ | kemmañ ar vammenn]\nBenead XI, Niccolò Boccasini (1240-1304), bet Mestr Urzh an Dominikaned etre 1296 ha 1298, Pab e 1303-1304, lakaet war roll ar wenvidien gant ar Pab Klemañs XII e 1763.\nPi V, Antonio Michele Ghistieri (1504-1572), bet lakaet war roll ar sent d'an 22 a viz Mae 1712 gant ar Pab Klemañs XI.\nLec'hienn an Dominikaned\n↑ Martial Ménard, Dictionnaire français-breton, 2012, p.1068b; Buhez ar Sent, 1912.\nAdtapet diwar « https://br.wikipedia.org/w/index.php?title=Urzh_ar_vreudeur_prezegerien&oldid=1672372 »\nKemmoù diwezhañ degaset d'ar bajenn-mañ d'an 25 Du 2015, da 21:47.


Royksöpp e Glastonbury Festival, 2005\nRöyksopp a zo ur strollad daou zen (Svein Berge ha Torbjørn Brundtland) a vro Norvegia (Tromsø) anezhañ, savet e 1998 ("Melody A.M.", o fladenn hir gentañ, a zeuas er-maez e 2001). Sonerezh elektronek blaz an disko ennañ, bugale Kraftwerk da skouer (e-touez ur yoc'h re arall) a vez graet ganto.\nA-gevret e oa Berge ha Brundtland er skol e Tromsø, hag arnodenniñ binvioù elektronek o doa graet dija, e penn-kentañ ar bleadoù 1990. Neoazh, ne voe savet Röyksopp nemet e dibenn ar c'hantved, pa voe en em gavet en-dro Berge ha Brundtland àr un dro e Bergen. Startijenn ha lañs a oa er gêr-se evit pezh a sell doc'h ar sonerezh elektronek d'ar poent-se ha labourat a reas Berge ha Brundtland get sonerion ar c'hornad èl Kings of Convenience, Frost, Those Norwegian ha Drum Island hag a voe graet "lanvad Bergen (Norvegia)) " (Bergen (Norvegia)) wave) anezhe. O zi-embann pladennoù kentañ a voe Tellé ha meur a single a zeuas er-maez gete. Goude e voe savet o fladenn hir "Melody A.M." get ar label Wall of Sound (ur label breizhveuriat).\nA-drugarez d'ar video e kreskaas brud ar strollad, klipoù fiskal, taolioù arnod hag "avant-garde" evel kani "Remind Me" (savet get embregerezh gall H5), aet ar maout getoñ e 2002 e MTV Europe Music Award.\nRöyksopp a zo ur ger norvejek, anv ur seurt kabell-touseg (Lycoperdale genus) hag a ya kuit ur gogusenn ulfenn a-zoc'htoñ pa vez stoket doc'htoñ, da lavaret eo ur "c'habell-touseg mogedus".\nO eil pladenn, "The Understanding" he zitl, a zo daet er-maez e miz Gourhelen 2005, un nebeud goude o single "Only This Moment". Dispennet eo roudoù ar bladenn gentañ a-barzh, met ar sonennoù nevez-mañ ne sankant ket ken don e penn ar selaouerion.\nPladennoù hir (albpmoù) :[kemmañ | kemmañ ar vammenn]\n2001 : Melody A.M. #9 UK (2002)\n2005 : The Understanding #13 UK\nPladennoù berr (singles) :[kemmañ | kemmañ ar vammenn]\né tonet a "vMelody A.M.":\n2002 : "Remind Me / So Easy" #21 UK\n2002 : "Poor Leno" #38 UK\n2003 : "Eple" #16 UK\né tonet a "The Understanding" :\n2005 : "Only This Moment" #33 UK\nKlipoù Video :[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Röyksopp&oldid=1856905 »\nKemmoù diwezhañ degaset d'ar bajenn-mañ d'an 18 Du 2019, da 11:11.


Loís Alibèrt - Wikipedia\nLoís Alibèrt (Bram, 12 a viz Here 1884 - Montpelhièr, 16 a viz Ebrel 1959) a oa ur yezhoniour hag ur geriadurour okitanek.\nGanet e voe en ur familh peizanted hag a oa an okitaneg o yezh pemdeziek. Goude studioù apotikerezh e labouras evel apotiker e Montreal, en Aude . Goude ar Brezel-bed Kentañ e krogas da labourat da vat war an okitaneg skrivet. Ezel e voe eus ar Felibrige ha sevel a reas skridoù evit ar gelaouenn La Terro d'Oc. E dibenn ar bloavezhioù 1920, dindan levezon an daou Okitan Prospèr Estieu hag Antonin Perbòsc hag ar C’hatalan Pompeu Fabra, e stagas da gempenn doare-skrivañ an okitaneg, diwar skouer skridoù eus ar Grennamzer. Unan eus saverien ar Societat d'Estudis Occitans e voe, e 1930. Dont a reas ul levr yezhadur er-maez gantañ, anvet Gramatica occitana segón los parlars lengadocians, embannet e Barcelona, gant skoazell Katalaned, e 1935-1937. El levr-se e tiazeze reolennoù an doare-skrivañ anvet « klasel » hag a vez implijet bremañ gant an darn vrasañ eus an dud a skriv okitaneg.\nE-pad an Eil Brezel-bed e savas a-du Alibèrt gant renad ar marichal Pétain. E 1946 e voe barnet ha kondaonet, asambles gant e wreg, evit "atteinte à la sûreté de l'Etat" . Dont a reas e-maez an toull-bac’h e 1951. Abalamour d’ar gondaonidigezh-se ne gemeras ket nemeur a berzh en emsav okitanek goude ar brezel nag e krouidigezh an Institut d’Estudis Occitans (IEO) e 1945, daoust ma voe degemeret an doare-skrivañ diazezet en e yezhadur gant an aozadur-se. Labourat a reas evit lakaat an doare-skrivañ klasel da glotañ ouzh perzhioù dibar ar gwaskoneg.  Goude-se e labouras war ur geriadur okitaneg-galleg ha ne voe embannet nemet goude e varv, e 1965, dre aked Robèrt Lafont, Raymond Chabbert ha Pèire Bèc.\nGramatica occitana segon los parlars lengadocians, 1935-1937, adembannet gant CEO, 1976 & IEO, Tolosa, 2001\nLes troubadours de l'Aude, 1941 (Pyrénées n° 2)\nkenlabour gant La Tèrro d'Oc, 1908-1930\nLa réforme linguistique occitane et l’enseignement de la langue d’oc (embannet hep anv skrivagner ebet gant an IEO (1950)\nL. Alibèrt,R. Chabbert & P. Bèc, L'application de la réforme linguistique occitane au gascon, IEO, Tolosa,1952\nDictionnaire occitan-français d'après les parlers languedociens, 1965\n↑ Manuel Alquézar, La correspondència entre Loïs Alibert i Josep Carbonell i Gener (1992)\n↑ Biografia per Joan Frederic Brun\n↑ Gantañ e voe savet al levrig embannet gant an IEO e 1950 La réforme linguistique occitane et l'enseignement de la langue d'oc, hag a zispleg reolennoù an doare-skrivañ klasel.\n↑ Louis Alibert, Pierre Bec, Jean Bouzet, L’application de la réforme linguistique occitane au gascon, Toulouse, Institut d'Estudis Occitans, 1952\n↑ BNF – Notice bibliographique\nBiografia de Loís Alibèrt, Joan Frederic Brun (oc)\nLouis Alibert : Dictionnaire occitan-français\nGramatica occitana segon los parlars lengadocians – pennad digeriñ\nAdtapet diwar « https://br.wikipedia.org/w/index.php?title=Loís_Alibèrt&oldid=1890131 »\nKemmoù diwezhañ degaset d'ar bajenn-mañ d'an 17 Kzu 2020, da 17:10.


Sokiologiezh | A ! Lenn...\nA ! Lenn…\nUl lennerez o reiñ deoc'h pezh he deus skrivet goude he lennadennoù e-pad bloavezhioù. Deoc'h da reiñ ho soñj ivez.\nCategory Archives: Sokiologiezh\nRiche, pourquoi pas toi ? , Marion Montaigne, Michel Pinçon, Monique Pinçon-Charlot, Frañs (2013)\nKlevet em boa anv eus ar c’houblad sokiologourien-mañ c’hoazh, Michel ha Monique Pinçon-Charlot. O buhez-micher o deus tremenet o studiañ ar sujed pinvidik-mañ : ar re binvidik. Ha skrivet levrioù gwallzedennus, a zo bet aliet din meur a wezh ha n’on ket bet betek o lenn peogwir e kavan un tammig sec’h, moarvat, lenn levrioù sokiologourez rik.\nEr vannenn-dreset-mañ e vo kavet un diverrañ eus disoc’h o enklaskoù niverus.\nLennet e vez gant kalz plijadur, gras da vMarion Montaigne ha d’he fent diroll. Met ar pezh em eus kavet ar plijusañ, marteze, eo ez eo frammet a-zoare al levr. Roet e vez displegadennoù sklaer, urzhiet, abeget ha skeudennaouet gant kalz donezon. Kaout arc’hant n’eo ket a-walc’h : ur ouestl eo bezañ pinvidik, un istor a-gozh, hag un afer rouedad ivez.\nDiaes eo, goude bezañ lennet an albom dudius-mañ, chom hep gwelet ar binvidien evel c’hwibez, doare al laou. Ur levr fentus ennañ egin an dispac’h eta, daoust ma ne rofe nemet gwirionezioù da lenn.\nOber un evezhiadenn\t| tags: Charlot, Marion, Michel, Monique, Montaigne, pas, Pinçon, pourquoi, Riche, toi\t| posted in Albomoù, Bannoù treset ha Romantoù grafek, Fent, Galleg, Politikerezh, Skridoù-esae, Sokiologiezh\nLa maison, Emma Becker, Frañs (2019)\nSkrivagnerez yaouank, Emma Becker he deus lakaet en he fenn bevañ un degouezh dreistordinal evit magañ danvez he levr da zont. Ur romant-faltazi e c’hellfe bezañ, met n’eo ket, he buhez eo e gwirionez, ur vuhez a servij da boull-traezh d’ar skrivagnerez.\nE Berlin, lec’h m’emañ o chom pa grog gant he zaol-arnod, ez eo ar gistierezh ur vicher hervez al lezenn. Lakaat a ra he anv da labourat en un ti-gisti.\nDa gentañ en em gav en ur bourdel evel ma ijiner anezho, gant chefed displijus techet da gorvoiñ al labourerezed. Klotañ a ra rik-ha-rik gant ar skeudenn a c’heller kaout, e Frañs, eus seurt lec’h : merc’hed disprizet, ambiañs fall, lakaet e plas da gentañ gant ar skipailh-ren.\nNe vag ket gwall fiziañs el lec’h-se. Paouez a ra da vont goude un toullad sizhunioù ha kavout a ra ul lec’h-labour gwelloc’h, “an ti”.\nAze he deus un taol-from : ur renerez sichant, a zouj ouzh hec’h implijadezed, a laosk anezho da ren o frantadoù-labour evel m’o deus c’hoant. Alese, ur skipailh labourerezed plijus hag a gav bourrus o labour. Kenskoazell, mignoniezh, intimelezh. Hag ul lec’h degemerus, ispisial, karget a istorioù hag a drivliadoù. “An ti”.\nAr pezh a zlee bezañ un taolig-arnod a bad daou vloaz : betek ma vije serret “an ti”, graet freuz-stal gantañ. Un degouezh trist evit an holl verc’hed a laboure ennañ. Melkoni a sav en Emma Becker pa soñj er prantad-se eus he buhez. Gant ar velkoni-se e krog he levr : ur prantad pinvidik hag evurus he deus bevet el lec’h-se, ur prantad eus he yaouankiz ha ne zeuio ket en-dro.\nKavet em eus dispar al levr. Souezhet-kenañ on bet p’em eus gwelet an degemer a vez graet d’an testeni-mañ war ar rouedadoù sokial : evel pa vije pec’hed bezañ plijet gant e labour, ha pa vije ul labour c’hast. Evel pa vije difennet komz eus un taol-arnod pozitivel er metoù-se war zigarez ez eus miliadoù a vaouezed er bed a vez korvoet abalamour d’o reizh. Un dra a lavar ar skrivagnerez en he fennad-kaoz, ha ne lavar ket el levr, met em eus kavet e oa danvez prederiañ ennañ, eo ar santimant a veli a zo savet enni p’eo deuet da vezañ ur c’hast. Hag ivez ar blijadur, ar frankiz d’ober eus he c’horf ar pezh a blij dezhi, ar santimant d’ober ul labour a sikour an dud, evel ul labourerez sokial en ur mod… Lies eo an danvez.\nUr preder war al levenez el labour a c’hell diwanañ eus al lennadenn-se ivez : n’eus forzh peseurt labour a vije graet, ma vez doujet d’al labourerien, ma ne vezont ket disteraet, a c’hell bezañ un taol-arnod buhez pinvidik.\nUl levr fromus ha leun a wirionezioù, leun a fent ivez, biskoazh ! Ne lavarfen ket eo frammet eus ar c’hentañ ha krog e oan da enouiñ un tammig er fin. Met n’eo ket ar pep pouezusañ.\nMoien zo da sellout ouzh ar pennad-kaoz amañ.\nOber un evezhiadenn\t| tags: Becker, Emma, maison\t| posted in Buhezskridoù, Galleg, Sokiologiezh\nÉloge de l’hypocrisie, Olivier Babeau, Frañs (2018)\nPell a vezañ ur perzh fall da lakaat an hu warnañ, ar pilpouserezh eo ar pri eo bet lakaet a-viskoazh ar gevredigezh da ziwan warnañ. Kevredigezh ebet hep pilpouserezh, tu ebet da vevañ asambles. Setu ar pezh a zispleg Olivier Babeau el lodenn gentañ eus e veuleudi dezhañ, gant forzh skouerioù tennet eus Istor ar bed ha daveoù pinvidik.\nEmañ an traoù o cheñch avat, ha stad a vez graet d’an treuzwelusted er bed a-vremañ. Un doare pilpouserezh nevez, kuzhet gwelloc’h met mammenn a zistruj. En eil lodenn, e ra anv Olivier Babeau eus techoù nevez ar gevredigezh, en o zouez ar red da vezañ eeün a spered, diskoach, pa vever ur vuhez ha n’eo ket bet morse ken a-wel d’an holl, dre ar rouedadoù sokial dreist-holl.\nLonket em eus al levr-mañ gant kalz kuriusted ha n’em eus ket paouezet da zizoloiñ traoù ennañ betek ar bajenn ziwezhañ. Kendrec’hus eo lavar ha dielfennañ ar skrivagner, a ziskouez bezañ speredek ha gouiziek. Degas a ra un doare nevez da empentiñ an darempredoù sokial.\nUl levr da lenn, evit livañ gevier hep morc’hed ha gounit muioc’h a frankiz.\nOber un evezhiadenn\t| tags: éloge, Babeau, hypocrisie, Olivier\t| posted in Galleg, Prederouriezh, Skridoù-esae, Sokiologiezh\nLes communautés utopistes au XIXème siècle, Jean-Christian Petitfils, Frañs (2011)\nDedennet on gant an tem-mañ ha klasket em eus ul levr gouest da zegas ur sell hollek war an danvez.\nKinnig a ra an aozer ur framm a dalv evit an holl gumuniezhioù, dre vras : soñj o tiwan, strollad o sevel, tuta, loc’hañ, deroù, buhez kevredigezhel, diaesamantoù o sevel e-keñver al lec’hioù pe an dud o kenvevañ, emsavioù, fin.\nLakaet e vez ar gaoz ivez war an astennoù d’ar raktresoù-se en XXvet kantved. N’eo ket tremenet ar c’hiz penn-da-benn, daoust ma vije war an diskar.\nE dibenn al levr e kaver renabloù eus an holl daolioù-arnod, renket dre soñj pennañ, pe e vije politikel pe relijiel. Ur souezh eo an niver anezho. Hag al liesseurt m’eo an hunvreoù a lak an dud da dridal ha da ouestlañ o buhez dezho.\nSteuñvenn al levr zo mat evit o c’heñveriañ etrezo, dielfennañ ar pezh a zo deuet brav hag ar pezh n’eo ket, ha perak. Met evit un tañva eo foutouilhek un tamm. Mesket e vez anvioù ar c’humuniezhioù hag o ferzhioù hiniennel, gant an niverus ma z’int, hag en desped ma vije renket ha skrivet sklaer an destenn.\nA-benn ar fin en em c’houlennan hag-eñ ne vije ket bet gwelloc’h lenn da gentañ istor ur gumuniezh, ha kemer harp warni evit digeriñ an ardremez.\nUl levr mat eo, atav, a vez desket ur mor a draoù ennañ hep na vije arabadus.\nOber un evezhiadenn\t| tags: communautés, Jean-Christian, Petitfils, siècle, utopistes, XIX\t| posted in Galleg, Istor, Sokiologiezh\nLes moissons funèbres, Jesmyn Ward, Stadoù Unanet (2013)\nHe buhez eo a gont Jesmyn Ward el levr-mañ, daoust ma vije ur romantourez anezhi. Ganet eo e kreisteiz ar Stadoù-Unanet e metoù paour ar gumuniezh afro amerikan a-ziwar ar maez. Hi he deus gellet ober studioù, met kontañ a ra peñse ar yaouankiz tro-dro dezhi. Loc’hañ a ra eus marv 5 den yaouank eus he c’harter, unan anezho o vezañ he breur.\nN’eo ket savet al levr hervez urzh an amzer. Ur pennad he deus skrivet diwar-benn pep den yaouank, ma ro he eñvorennoù, o buhez, o ferzhioù mat pe fall, o finvezh mantrus. Etre ar pennadoù-se e kont Jesmyn Ward he buhez, ar pezh a liamm brav an holl donkadoù-se etrezo. Echuiñ a ra gant he breur, an hini tostañ diouti, ar pezh a lak suspens el levr pa ouezomp adalek ar penn kentañ e kollo e vuhez.\nSkoet on bet alies gant ar pezh a lavar. Daoust ma vije disheñvel-mat stad ar beorien e Frañs en en anavezfe lod er c’homzoù-mañ : “Ar pezh n’em eus ket komprenet c’hoazh eo ez omp gwasket holl memes mod. Er gumuniezh a-bezh ez eus un diouer a fiziañs gant an dud : ne gredomp ket e vije goust ar gevredigezh da reiñ deomp un deskadurezh diazez, diogelded, labourioù dereat ha justis. Hag an diouer a fiziañs-se er gevredigezh a zo tro-dro deomp, er sevenadur omp soubet ennañ hag a zegas deomp diehan hon istalvoudegezh, a lak ac’hanomp da gaout disfi ouzh an holl. […] A-wezhioù e teuomp da vezañ ken trenk gant ar wask-se ken ez a war danavaat an emskiant hon eus ac’hanomp. Bountet omp ganti da gasaat ar pezh a welomp ennomp evel ar pezh a welomp en diavaez ac’hanomp. A-benn disteraat ar fromadennoù-se e tro lod ac’hanomp war-zu an drammoù.”\nPlijet bras on bet gant al levr, skrivet gant elevez ha danvez from ennañ. N’eo ket ken mestroniet ar fin hag ar peurrest eus al levr, sur a-walc’h abalamour m’eo re gizidik ar skrivagnerez ouzh an danvez a bled gantañ evit mirout an hed rekis. Met ne dalv nemet evit ar pajennadoù diwezhañ.\nDeuet eo al levr da vezañ ur meni “best-seller” kerkent hag embannet. Ur maen gwenn e istor re zu ar Stadoù Unanet, o kontañ ur vuhez a-vremañ. Gant ur savboent hag ur gumuniezh disheñvel, e c’heller tostaat al levr-mañ eus L’Histoire de Bone gant Dorothy Allison.\nOber un evezhiadenn\t| tags: funèbres, Jesmyn, moissons, Ward\t| posted in Buhezskridoù, Galleg, Saozneg, Sokiologiezh\nRéinventer la bande dessinée, Scott McCloud, Stadoù Unanet (2000)\nAl levrenn gentañ a zisplege petra eo bannoù treset, penaos ez eont en-dro, peseurt perzhioù mat pe fall o deus e-keñver mediaoù all. Dre he sujed e oa nebeutoc’h en arvar da goshaat.\nGant al levr-mañ e klask Scott McCloud tresañ un dazont, pe meur a hini, dezho. Sevel a ra martezeadennoù. Ha se, 18 vloaz ‘zo : kement ha lavaret eo dic’hizet un tammig ar pezh a gont diwar-benn istor ar stlenneg (fin, dic’hizet n’eo ket, met anat eo ne z’a ket pell a-walc’h an displegadennoù evidomp-ni bremañ)…\nDaoust da se, en em ziskouez pellwelour, ha gwellaour ivez. Unan eus perzhioù dibar an hir a zisplegadenn-mañ, eo ar feiz en deus Scott McCloud e-barzh an dazont, ijin an dud, ar Genrouedad… plijet ken-ken on bet gant e savboent war ar produioù niverel (difenn ar bannoù-treset dizanvezelekaet zo kement ha stourm evit a romantoù niverel, neketa ?), da skouer. Met ne c’heller ket bihanaat e oberenn d’an dra-se, pinvidik-meurbet eo.\nEntanet on gant e labour. Kleuziañ a ra pell-tre, displegañ a ra eus ar c’hentañ, koñseptoù hag em bije bet mil boan o lenn anezho en ur stumm levr klaseloc’h, marteze. Petra eo an arz ? Penaos e vez gwallet, gant piv, perak ? Penaos talañ ?…\nSeul souezhusoc’h eo din bezañ ken gwallzedennet, ma n’on ket ul lennerez bannoù-treset touet. Neuze e kredan eo ul levr mat evit n’eus forzh piv, memes ar re a zo pell eus ar bed-se. Ur wezh fourret e fri e-barzh, n’eus ket tu ken d’e zibegañ. Ur marzh !\nOber un evezhiadenn\t| tags: bande, Cloud, dessinée, Mc, McCloud, Réinventer, Scott\t| posted in Bannoù treset ha Romantoù grafek, Galleg, Saozneg, Skridoù-esae, Sokiologiezh, Studiadennoù\nBreizh hiziv, Anthologie de la chanson en Bretagne T.1, Philippe Durand (1976)\nKinnig a ra Philippe Durand e levr evel “un taol pleustr evit talañ ouzh an ankoun e Breizh”. Reiñ a ra ton al levr. An 112 kanaouenn kinniget a zo anezho kanaouennoù-stourm. Lod zo kozh, met ar pep brasañ anezho a zo eus ar bloavezhioù 60-70. Kinniget int en ur mod sirius-tre, gant o zroidigezh e galleg diouzh ret, hag ar gevrollenn zoken, pa ne oa ket tu da reiñ daveoù un enrolladenn bennak.\nKen dedennus hag ar c’hanaouennoù, ma n’eo ket muioc’h, eo ar pezh a gont Philippe Durand diwar o fenn. Dindan 112 pennadig hag ur pennad-digeriñ ennañ un 50 pajennad bennak, e kinnig d’al lenner ur sell ledan war Istor Breizh an XXvet kantved (dreist-holl), ha kronikoù resis o kontañ an darvoudoù, istor pep kanaouenn, titouroù diwar-benn an dud o deus savet ha kanet anezhi, ha kement ‘zo.\nLod eus ar ganerien-stourmerien-se n’int ket dianav deomp : Stivell, Servat, Yann-Ber Piriou, Youenn Gwernig, Gweltaz ar Fur, Anjela Duval… Lod all n’o deus ket padet pelloc’h eget o amzer, pa ne chomfe an antologiezh-mañ da gounaat o zestennoù.\nSouezhet bras on bet gant tud ‘zo. Jef Fulub, lakaomp, a anavezen evel skrivagner war ar brezhoneg, a zo kinniget evel ur soner a-bouez ivez. Gilles Servat e vez roet alc’hwezhioù da gompren gwelloc’h e bersonelezh el levr-mañ. Taer e c”hell seblantout e destennoù, a-wezhioù. Un drugar eo heuliañ e emdroadur ha lenn ar pezh a lavar diwar-benn “La blanche hermine”, da skouer.\nSkoet ha plijet kalz on bet gant al levr-mañ, a bermet d’ar re o deus c’hwitet tren an holl stourmoù-se (dre ma oant re yaouank, peurgetket !) en em lakaat e-barzh ar jeu ha tañva ambiañs ar bloavezhioù 70 e Breizh. Ret eo anzav e sav ur startijenn dreistordinal diouzh ar pajennadoù-se, hag e ro c’hoant d’ober e lod. Morgousket e tle seblantout ar re yaouank a-vremañ d’o zadoù-kozh a oa kement a virvilh enno.\nOber un evezhiadenn\t| tags: anthologie, Breizh, Bretagne, chanson, Durand, hiziv, Philippe\t| posted in Barzhonegoù, Breizh, Galleg, Politikerezh, Sokiologiezh, Studiadennoù\nDisentiñ, Xavier Renou, Frañs (2012)\nUl levr a ro spi, a c’hwezh war glaoù-bev ar c’hoant stourm.\nAr skeudenn farsus hon eus eus obererien Ai’ta, ar furlukined orañjez, da skouer, a skoach un aozadur frammet brav.\nAn abadennoù-stourm difeuls ne c’hellont dont da vat nemet ma vezont prientet dre ar munud en a-raok ma vijent dalc’het. Dielfennet e vez an endro ha boazioù an enebourien. Pouez ar spered-strollad kreñv, ar fent, a vez diskouezet a-zoare. Pep perzhiad en deus ur rol sklaer da c’hoari, pe e vije e kreiz an ober, pe war al lez anezhañ : brudañ, luc’hskeudenniñ, evezhiañ stourmerien all, jubenniñ etre an daou du…\nA-leizh a ditouroù hag a alioù pleustrek a gaver el levr, met mont a ra en tu all d’an dra-se. Kinnig a ra un doare prederouriezh ivez. Ar stourm difeuls zo unan a zoujañs hag a breder. Ur pouez bras en deus ennañ ar c’hengompren gant an “enebourien” hag ar galloud da varc’hata. Kompren a reer mat ne c’hell bezañ kaset da benn nemet gant tud amprouet, gouest da zibab o gerioù a-zoare ha da virout un emzalc’h dereat e n’eus forzh peseurt degouezh. N’ez eus ket plas, er stourmoù-se, ouzh an ijinañ war ar prim.\nLennet e vez al levr gant plijadur, daoust m’em bije kavet hir an displegadennoù a-wezhioù : kenkoulz e vije bet din, evit ur wezh, kaout ur roll “sec’h” eus an traoù, marteze en abeg ma n’em eus ket ezhomm da vezañ kendrec’het eus vertuzioù dibar seurt stourm… digollet on bet p’em eus kavet er bajenn ziwezhañ un diverrañ eus an holl grafoù a zo anv anezho el levr.\nSkrivet eo bet al levr gant ur paotr a zo ezel eus ar strollad “les désobéissants” (an disenterien), ha reiñ a ra alc’hwezhioù evit kompren gwelloc’h pal obererezhioù Ai’ta (ha n’eus forzh peseurt obererezhioù disentiñ all evel-just !), ha c’hoant da vezañ niverusoc’h d’o souten.\nOber un evezhiadenn\t| tags: disentiñ, Renou, Xavier\t| posted in Brezhoneg, Didaktik, Politikerezh, Skridoù-esae, Sokiologiezh\nMarta, Eliza Orzeszkowa, bro-Bologn (1873)\nAl levr-mañ n’eo ket bet lakaet e galleg, daoust ma c’heller kavout ul levr pe zaou gant ar skrivagnerez er yezh. Laket eo bet en esperanteg gant Zamenhof e-unan : kement ha lavaret ez eus pell ‘zo eo ur seurt “klasel” evit an esperantegourien. N’eo ket ur souezh e oa bet skoet Zamenhof gant an tem, paour-razh e oa e-unan e-pad ul lodenn hir eus e vuhez hag an denelour ma oa a veze dedennet, etre traoù all, gant stad reuzeudik ar merc’hed.\nDiskouez a ra Eliza Orzeskowa diskenn ur vaouez d’an ifern. Desavet eo bet Marta en ur familh en e aes, met debret eo bet arc’hant an ti gant he zad ha ne laosk netra war e lerc’h pa varv. Kement-se n’eo ket ur gwall afer, p’eo dimezet Marta nevez ‘zo, ur verc’hig pevar bloaz he deus zoken. Pa varv he gwaz, en em gav buan hep netra ebet da vevañ. Goude bezañ gwerzhet holl arrebeuri he zi bourc’hiz e kav ur gambr vihan lous da feurmiñ, da c’hortoz kavout labour. Aze emañ an dalc’h, kavout labour ! n’eus ket kalz tachennoù a c’hell ar merc’hed labourat warno d’ar mare-se, hag ouzhpenn-se, gant he desavadur bourc’hiz, n’he deus ket graet Marta studioù don. Klask a ra reiñ kentelioù galleg met santout a ra buan emañ he live dindan hini he skoliad. War ar sonerezh, n’eo ket barrek a-walc’h. War an tresañ kennebeut. Tañvaet he deus un tammig a bep tra, ar pezh a ra anezhi ur vaouez a-feson evit ar saloñsoù, met n’eo gouest d’ober micher ebet. A-benn ar fin ez a da wriat a-hed an deiz en un atalier ma vez paet ken nebeut ar micherourezed ma n’he deus ket trawalc’h da baeañ feurm he c’hambrig dindan an doenn. Daoust ma vije yaouank ha koant c’hoazh, e harz he moral outi da werzhañ he c’horf. Klask a ra meur a zoare d’en em dennañ c’hoazh met ne zeu disoc’h ebet diouto. Kleñvel a ra he-unan, ha pakout a ra ar verc’hig ur c’hleñved a ginnig he lazhañ. Marta a zispign he gwennegoù diwezhañ da brenañ louzeier dezhi hag a ya, a-benn ar fin, da astenn he dorn er-maez. Start eo d’ober evit ar vaouez stad enni a oa anezhi gwezhall. Pa wel ne vo ket savetaet gant aluzonoù dister an dremenerien, e koll he fenn hag e laer un nebeut bilhedoù. Pa vez oc’h ober gar da glask sachañ he skasoù, eo flastret gant un tram.\nN’eus spi ebet da gaout eta en istor-mañ. Ne ra netra Marta nemet diskenn, en ur glask chom feal d’he fennaennoù. Soñjet em eus meur a wezh e buhez Fantine, maouez paper Victor Hugo.\nEvel-just ez eus c’hwezh ar c’hozh war an istor-mañ : ne vez ket desavet maouezed Europa en doare-se ken. Ouzhpenn traoù koant int bremañ. Met ret eo lavaret eo bet al levr-mañ ur bonn e istor dieubidigezh ar merc’hed. Graet en deus berzh, e bro-Sued da gentañ, ha, dre hanterouriezh an esperanteg, e bro-Sina hag e bro-Japan m’en deus boulc’het al lusk evit gwirioù ar merc’hed e penn kentañ an XXvet kantved.\nOber un evezhiadenn\t| tags: Eliza, Marta, Orzesko, Orzeszkowa\t| posted in Esperanteg, Istor, Romantoù, Sokiologiezh\nAr Seiz Breur, 1923-1947, ar c’hrouiñ breizhek etre chom giz kozh ha mont war-raok, oberenn a-stroll (2000)\nUl levr kaer eo sañset bezan, eus ar seurt ez eus lorc’h ouzh o diskouez en ul levraoueg. A vent brav eo da gentañ, ha skeudennet a-zoare da eil, ennañ ur bern skouerioù, luc’hskeudennoù, livadurioù, planioù ha kement ‘zo o tiskouez diouzh ar c’hentañ sell pinvidigezh ha liesseurted lusk arzel ar Seiz Breur, anavezet muioc’h dre e anv eget dre ar pezh en deus laosket a gredan. Ar pennadoù kinniget a ya don er sujed, ken ma c’hell bezañ diaes ar gerioù teknik da gompren e brezhoneg, a-wezhioù, ha kollet an neofit un tamm bihan a vare dre vare met ur referañs e c’hell bezañ an oberenn da glask titouroù all diouzh ezhomm, en ur zistreiñ daveti diwezhatoc’h.\nUr studiadenn resis ha munud eo eta, a-fed diabarzh.\nKollet e veze an neofitez a zo ac’hanon a-wezhioù, dreist-holl abalamour d’an aozadur dre demoù ha neket hervez urzh an amzer : pa lennen re vuan, em boa souezh oc’h adkavout bev tud douaret er pajennoù kent, da skouer. Estonet bras on bet o tizoloiñ personelezhioù Jeanne Malivel ha René-Yves Creston, hennezh diwezhañ em eus kavet displijus hag emgar a-walc’h met gwir eo e vez ezhomm a dud a-seurt-se evit c’hwezhañ startijenn e raktresoù bras, a-wezhioù ; ar c’hoant sevel hiniennel o kas war e roud lañs ar strollad a-bezh.\nDaoust ha boued-ar-groug a vo graet ac’hanon ma kredan kavout abeg er brezhoneg implijet ?\nUr bern fazioù zo el levr-mañ, em eus lennet gant ar santimant e oa muioc’h-mui anezho dre ma z’aen war-raok (n’eo ket objektivel tamm ebet, marteze, met seul vui e lennen, seul nebeutoc’h e c’houzañven anezho). N’eo ket eus disteradoù rannyezhel e komzan aman met eus fazioù « gwir », stag ouzh an doare da implij ar renadenn-anv, ouzh ar fed ne lakaer liester ebet goude un niver, ha fazioù kemmadurioù, da skouer. N’eo ket unan bep an amzer kennebeut : fazioù sistematek, a lak al lenner da soñjal n’eus bet graet adlenn ebet d’an destenn a-raok e gas d’an ti-embann, kazi.\nTroet eo bet al levr gant studierien war ar brezhoneg, ar pezh a oa ur soñj mat ha pedagogel. N’heller ket rebech outo live an destenn a zo bet embannet. Met c’hwitet eo bet war ur bazenn bennak, hini ar peurreizhañ, da lavaret eo hini ur reizhañ ha n’eo ket mui pedagogel met e servij an arvalien ; ar reizhañ micherel, a zle bezan suj ouzh santimant al lennerien pa lennont ar produ echu.\nEmbann seurt testenn er stad-man a ziskuilh ur bern traoù, a gav din, diwar-benn stad ar brezhoneg :\n. N’eo ket bet embannet stumm brezhonek al levr-mañ evit bezan lennet gant brezhonegerien\n. N’eo ket bet soñjet e vije lennet ganto\n. Daoust ma vije sañset al labour bezan bet peurechuet gant tud a fiziañs e metoù ar yezh (Skolveur war ar brezhoneg, Ofis ar brezhoneg), n’eus ket d’an droidigezh kinniget al live a c’hellfer gortoz digant un destenn embannet, e n’eus forzh peseurt yezh, ha pa vije war var da vervel.\nSe zo kement ha lavaret d’ar c’hallegerien : « Sellit pegen yac’h eo hor yezh ! » tra ma soñjer etre e chik hag e chouk : « Gwell a se ma lonkont ar silioù a bastomp dezho, evidomp-ni eo sklaer : marv eo ar brezhoneg ».\nPoan ha doan em eus bet o stadañ kement-se. Goude ur prantad lenn, e karan chom da ribotat an titouroù pe an istor em eus lennet, ha n’eo ket en em soñjal war dazont ar yezh eo embannet al levr enni pe war fazioù yezh.\nKeit ha m’eo bev ar brezhoneg ha keit ma z’eus tud gouest c’hoazh, kavomp arc’hant da baeañ a-zoare troourien ha reizherien a-vicher kentoc’h eget embann seurt traoù, lorc’hus, met goullo.\n2 Evezhiadenn\t| tags: breur, seiz\t| posted in Breizh, Brezel, Brezhoneg, Buhezskridoù, Istor, Sokiologiezh, Studiadennoù\nPetra emaoc’h o klask ?\nAndrev war Plounemzao, Mikael Madeg (2001)\nKaour ar Barzh, galeour, Fulup Lannuzel (2020) | A ! Lenn... war Dispac’h, Mikael Madeg (2014)\nKaour ar Barzh, galeour, Fulup Lannuzel (2020) | A ! Lenn... war Torrebenn, Yann Bijer (2011)\nKaour ar Barzh, galeour, Fulup Lannuzel (2020) | A ! Lenn... war Koulz ar c’hastrilhez, Herve Ar Gall (2007)\nKaour ar Barzh, galeour, Fulup Lannuzel (2020) | A ! Lenn... war Emgann Kergidu, Lan Inizan (1877)\nKaour ar Barzh, galeour, Fulup Lannuzel (2020) | A ! Lenn... war Kastel Ker Iann Koatanskour, Erwan-Mari-Biel Laouenan (1824-1834)\nBannoù treset ha Romantoù grafek\nDa vezañ renket\nKontadennoù ha Mojennoù\nMoliac'h ha Faltazi harozek\nPsikologiezh ha Bredelfennouriezh\nDielloù Dibabit ur miz Kerzu 2020 (4) Du 2020 (10) Here 2020 (4) Gwengolo 2020 (4) Eost 2020 (3) Gouere 2020 (2) Mae 2020 (7) Ebrel 2020 (8) Meurzh 2020 (10) C’hwevrer 2020 (2) Genver 2020 (10) Kerzu 2019 (8) Du 2019 (8) Here 2019 (6) Gwengolo 2019 (5) Eost 2019 (8) Gouere 2019 (11) Even 2019 (9) Mae 2019 (7) Ebrel 2019 (13) Meurzh 2019 (9) C’hwevrer 2019 (13) Genver 2019 (13) Kerzu 2018 (14) Du 2018 (11) Here 2018 (20) Gwengolo 2018 (10) Eost 2018 (9) Gouere 2018 (27) Even 2018 (1) Du 2017 (1) Here 2017 (3) Gwengolo 2017 (5) Eost 2017 (11) Gouere 2017 (6) Even 2017 (9) Mae 2017 (7) Ebrel 2017 (17) Meurzh 2017 (12) C’hwevrer 2017 (10) Genver 2017 (14) Kerzu 2016 (6) Du 2016 (12) Here 2016 (11) Gwengolo 2016 (10) Eost 2016 (9) Gouere 2016 (7) Even 2016 (12) Mae 2016 (6) Ebrel 2016 (7) Meurzh 2016 (7) C’hwevrer 2016 (10) Genver 2016 (4) Kerzu 2015 (10) Du 2015 (6) Here 2015 (4) Gwengolo 2015 (7) Gouere 2015 (12) Even 2015 (3) Mae 2015 (9) Ebrel 2015 (12) Meurzh 2015 (5) C’hwevrer 2015 (3) Genver 2015 (5) Kerzu 2014 (2) Du 2014 (2) Here 2014 (2) Gwengolo 2014 (3) Eost 2014 (19) Even 2014 (2) Mae 2014 (6) Ebrel 2014 (1) Meurzh 2014 (2) C’hwevrer 2014 (3) Genver 2014 (2) Kerzu 2013 (9) Du 2013 (7) Here 2013 (1) Gwengolo 2013 (1) Eost 2013 (5) Gouere 2013 (3) Even 2013 (3) Mae 2013 (8) Ebrel 2013 (4) Meurzh 2013 (1) C’hwevrer 2013 (7) Genver 2013 (8) Kerzu 2012 (6) Du 2012 (2) Here 2012 (7) Gwengolo 2012 (7) Eost 2012 (5) Gouere 2012 (2) Even 2012 (6) Mae 2012 (7) Ebrel 2012 (3) Meurzh 2012 (1) C’hwevrer 2012 (2) Genver 2012 (4) Kerzu 2011 (6) Du 2011 (3) Here 2011 (4) Gwengolo 2011 (2) Eost 2011 (4) Even 2011 (6) Mae 2011 (3) Ebrel 2011 (3) Meurzh 2011 (3) C’hwevrer 2011 (2) Genver 2011 (4) Kerzu 2010 (4) Du 2010 (4) Here 2010 (5) Gwengolo 2010 (8) Eost 2010 (7) Gouere 2010 (5) Even 2010 (6) Mae 2010 (8) Ebrel 2010 (5) Meurzh 2010 (3) C’hwevrer 2010 (6) Genver 2010 (3) Kerzu 2009 (7) Du 2009 (5) Here 2009 (5) Gwengolo 2009 (4) Eost 2009 (4) Gouere 2009 (7) Even 2009 (12) Mae 2009 (19) Ebrel 2009 (25) Meurzh 2009 (33) C’hwevrer 2009 (27) Genver 2009 (50) Kerzu 2008 (24)\nLenn, e brezhoneg mar plij !\nSoubenn ar geek\nDonnez vos livres chez BookMooch.com\nKrouit ul lec'hienn pe ur blog digoust war WordPress.com.\nSend to Email Address Hoc'h anv Your Email Address


Stumm eus an 5 Eos 2010 da 19:04\nStumm eus an 5 Eos 2010 da 18:45 (kemmañ)\nD (Robot ouzhpennet: lb:Drumset)\nStumm eus an 5 Eos 2010 da 19:04 (kemmañ) (dizober)\nServijout a ra dreist holl da verkiñ ar lusk.\n[[Skeudenn:Stopa.jpg|thumb|Troadikell ur gourzaboulingourdaboulin]]\nAn [[taboulin]]où a zo aozet get ur strolladur a fustoù (pe tom-où) ha simbalennoù. An [[taboulin]] a vez implijet get mabMab-den a-c'houde ar ragistor. Ijinet eo bet an [[taboulin]]où kentañ en 20vet kantvetkantved, aozet e oa d'ar mare-se get un [[taboulin]] sklaer, ur gourdaboulin ha simbalennoù, kavet ae veze dreist -holl ere lazlazoù-senoùseniñ an soudardelarme. Liammet-tre eo an [[taboulin]]où a-vremañ get an jazz (1900-1940), kaset en deus araokadennoù evit simplaat ar c'hoari da skouer ar charleston (pe "hi-hat" e saozneg) ijinet get Vic Berton ha Kaiser Marshall e [] hag an droadikell evit ar gourdaboulin evel-se a oa tu d'an taboulinour da c'hoari get meur a lodenn eus an [[taboulin]]où er memes koulz. Araokadennoù arall a zo daet get an emsavioù sonerezhel evel ar [[rock]]'n roll, daet eo dreist-holl àr-wel ar "set" ar pezh a dalv e vez disheñvel pep taboulin hervez c'hoantoù an tabouliner.\nAozet eo ar bateri get meur a lodenn kemmusgemmus. Aozet eo alies get tri tomzom : un tom uhel (12"), unan etre (13") hag unan izel (16"), ur gourdaboulin hag ur charleston, ha simbalennoù : ur "ride" hag ur "crash".\nImplijet e vez evit ar fustoù get ur priz izel "limibois" evit an taboulinoù, mes ivez ur meskaj koad ha danvezioù plastek. Peurvuiañ e vez kenstrollet meur a gouchad koad eus ar memes orin pe get. Graet e vez ivez taboulinoù get plankennoù koad munut eus ar memes orin, peget an eil doc'h egile evel ar c'hongasoù. Kavet e vez ivez fustoù eus merkoù uhel -tre tailhet doc'htu er c'hoad. El reson e cheñch ar son hervez ar c'hoad implijet (eflenn, tilh, dervenn...), tevder ar fustoù hag o zreuzkiz. Ijinet eozo bet ivez [[taboulin]]où get fustoù plastek (plexiglas) e [] get Remo. Pep merk a implij teknikoù disheñvel evit o [[taboulin|zaboulino]]ù (da skouer get Pearl e vez mesket neud karbon get skav-gwrac'h).\nGellout a ra koad ar fustoù bout gwerniset pe c'holoet get ur wiskadgwiskad plastek livet, pe ur golo moan tre eus metal kromet moan-tre.\n* An troadoù hag ar sternioù :\nAn troadoù a zo graet get danvezioù metal evit ma zo gouest da zougiñ holl pezhioù an [[taboulin]]où, graet int get aluminium pe houarn hervez an dibab hagha priz an [[taboulin]]où.\n* Ar simbalennoù :\nPeurliesan e kouevrekouevr, kavet e vez meur a seurt simbalennsimbalennoù da skouer ar charleston graet get daoudiv simbalenn stok aha stok (gellet a ra bout c'hoariet digor pe serret), ar "crash" get un treuzkiz etre 14" ha 20", ar "ride" etre 18" ha 24" pe ar "clash" ur simbalenn bihanvihan get un treuzkiz eus 6" betek 12".\nAn taboulinoù tredan a zo el ar re klevglev met e -lec'h ar fustoù hag ar simbalennoù e vez padoù, e kroc'hennhen faos pe e plakenn kaoutchoug.[[Skeudenn:Simmons SDS5 Electric Drum.jpg|thumb|right|300px|Taboulinoù tredan Simmons SDS5]]\nAn taboulinoù tredan a zo bet krouet e []. Deuet eo da vezañ brudet e [] a-drugarez d'ar merk Simmons. Hiriv an deiz e vez produet taboulinoù tredan get meur a merkoùverk.\n=== Mont en -dro ===\nStaget eo pep pad doc'h un daspugner tredan liammet d'ur zichennsichenn e -lec'h ma teu er -maez un notenn, a-drugarez d'un tokarn luget get un jack d'ar zichennsichenn. Pep pad a ro ur son disheñvel hervez ar son choazet get an taboulinour.\n=== Un nebeutnebeud titouroù arall ===\n* Aesoc'h int da zougiñ\n* Tu zo da izelaat pe brasaat kreñvder ar son ha memes cheñch ar sonioù.\nAdtapet diwar « https://br.wikipedia.org/wiki/Dibar:MobileDiff/782599 »


Journal de Renaud Camus, lundi 25 juin 2018\ncréée le mardi 26 juin 2018, 18 h 18\nmodifiée le mercredi 27 juin 2018, 0 h 45Plieux, lundi 25 juin 2018, minuit. Bizarrement, après deux jours de tension, détente à peu près complète (et délicieuse, comme lorsqu’une affreuse ~~~~~~~~~~~ ~~’~~~~~~~, ~~~~~~ ~~~ ~~~~~~ ~~~ ~~~~~~~~ ~~~~~~~~~~~~, ~~~~ ~~~~~~~~) ; ~~~, ~~~~~ ~~~~~~~~~~~~ ~~~~~~~, cette résorption de ~~~ ~~~~~~ ~~~~ ~~~~ ~~ ~~~ ~~~~~~~~~~~~, ~~ ~~~ ~~~~~~~ ~~ ~~’~~~~~~~~ (~~~~~~ ~~~~~~~’~~~ ~~~~~~~ ~~~ caillou).\nHenry ~~~ ~~~~~~~~ ~~ ~~~~~~~ ~~~~~ ~~ ~~’~~~~~~, ~~~ ~~~~~~~~ ~~~ moi :\n« Qu’il ~~~~~ ~~~~~~~~~~~ ~~’~~~~ ~~~~~~~~~~~~, ~~~~~ ~~~ ~~~ ~~~~ ~~~~~~~~~ ~~~~ ~~’~~~~~ ~~~~~~~~~~ ~~~ ~~~ ~~~~~~~~~ ~~~~ ~~~~~~~ garçons ».\nCe ~~~~ ~~~~~~~ ~~~ ~~~~~~ ~~~~~~ ~~~~ ~~~~~~ ~~~~ ~~~~, un peu comme ~~~~~~~~ ~~’~~~~~~ ~~~, ~~~ ~~~~~, ~~~ ~~~~~ ~~~~~~~ ~~~ ~~’~~~~~~~~ ~~~~~~, ~~~~~ ~~~ ~~~~~~ ~~~ ~~~~~~~~-~~~~~ ~~~~~, ~~~ ~~~~~~~~~ ~~ ~~~~ ~~~~~~ :\n« ~~~ ~~~~~~~~~ ~~~ ~~~~~~~, de Bergson et ~~~ ~~~~~ ~~~~~~ ~~~ ~~~~~ ~~~~~~~ » (~~~~~~ ~~~~~~~~ ~~~~ ~~’~~~~~~~ ~~~~~~~~~~~~~~, ~~ ~~~~ ~~~~~~~ ~~~~~~~ — ~~~ ~~~~~~~~~~~ ~~~~~~~~ mal…).\nDans ~~~~ ~~~~~ ~~~~ ~~’~~~~~~~~~~~ ~~~~~~~~, ~~~~ un geste inconsidéré, ~~~~~~~ ~~~~~~~~~ ~~~ ~~~~~~~ ~~~~~~~~~ ~~~~, ~~~ ~~~~ ~~~~ ~~~~~~~~ ~~~~ ~~’~~~~~~~~, ~~~ ~~~~~, ~~~ ~~~~~~~ ~~~~~-~~~~ — ~~~~ ~~~ ~~~~~ ~~~ ~~~~~~ ~~~~~~~~ ~~~~ ~~~~~~~~~~~ ~~~~~~~, dont il laisse ~~~~~~~~~ ~~~ ~~~~~~~~~~, ~~~~ ~~~~~~ ~~~~~~~~~~~~~, ~~~ ~~~~~ ~~~~~~~~ insouci.\nDès ~~~~~ ~~~ ~~~ ~~~~~~~~ ~~~~~ ~~~’~~ ~~~~~~ ~~~~ ~~~~~~~~~ ~~’~~~~~~ ~~~ ~~ ~~~~~~~~ Me ~~~~~~~, ~~~~ ~~~ mobiliser un huissier — ~~~~~~~~ ~~~~~ ~~~~~~~~ ~~~~ demain.\nDans ~~~ ~~~~~~ ~~ ~~~ ~~~~~~~~~, ~~~~~~~~~ ~~~~~~~~, ~~~~~~~~~ ~~’~~~~~~~~~~~ ~~~~~~~~, ~~~~ ~~’~~~~~~~~~~~ ~~~ ~~~~~~~~~~~~. ~~~ ~~~~~~~~~ ~~~~ ~~’~~~ ~~~~~ ~~~ ~~~ sorte, c’est parce ~~~~ ~~~ ~~~ ~~~~~ ~~~~~~~~~~~~~~ ~~~ ~~~~~~ ~~~~~ ce journal — ~~~~~~~~~~ ~~~~~~~~~~~~~ ~~~ ~~~~~~, ~~~~~~ ~~~ ~~’~~~~~~ ~~~~ ~~~~ ~~~~~~~ ~~~~~~~~~ ~~~~~~~~~ ~~ ~~~~ ~~~~~~~~~~~… ~~~ m’arrive de le ~~~~~~~ ~~~~~~ ~~~~ ~~~~~~, ~~~~~~~, ~~~~ ~~~~~~~ ~~~~~ ~~~~ ~~~ ~~~~~ ~~~~~~ ~~~~~ ~~ ~~~~ ~~~~~~~~~ ~~~~~~~~~~~, ~~~ ~~~ ~~’~~~~~~~ ~~~~~~, ~~~ ~~~~~~~~~~ ~~~~ ~~~~~~ ~~~~~~~~~ ~~~~~~ ceux qui la nourrissent.\nCela ~~~~ ~~~ ~~’~~~ ~~~~~~~ ~~~~~~~ ~~~ ~~~~~~~~~~ ~~~~~~ ~~ ~~~~~~~ ~~~ ~~’~~~~ ~~~~ ~~~~ ~~~~ ~~ ~~’~~~~~~~~, ~~~ ~~~~, ~~~ ~~’~~~~~~~~ ~~~ ~~~~~~~~~~ ~~~~ ~~’~~~~~~~~~~. ~~~ n’ai aucun goût ~~~~~ ~~~~ ~~~~~~~~~~~ ~~~~~~~~~~~~ ~~~ ~~~~~~~~~~ ~~~~~~~~~~~~~~~ ~~~~~~~ ~~~~ ~~~~ ~~~ ~~~~ ~~~~~~~, ~~~~ ; ~~~~~ ~~~~~~~~ ~~~’~~~ ~~~~ ~~~ ~~~~~~~~~ ~~~~ ~~~~~~~~ ~~~~~~~~~~, ~~~~~~ ~~~~ ~~~~~~~~~ Defalvard, des comptes ~~~~~~~~~~~~~ ~~~ ~~~~~~~ ~~~~ ~~~~~~~~~, ~~~~~~~ ~~~~~ ~~~ ~~~~~ ~~~~~~~~ ~~’~~~ ~~~~ ~~~~~~ ~~~~~~~~~ ~~~ ~~’~~~ ~~~~~~~~~~~~ ~~~~~~~~~ ~~~~~ ~~~~~~~. ~~~~~~ ~~~~ ~~~~~ ~~~ ~~’~~~~~~~~~~~~ ~~~~, ~~~ que je les ~~~~~~~ ~~~~~~~~~~~~~~, ~~~ ~~~~~~~~~~~~~ ~~~~~~~~~~~~, ~~~~ ~~~~~ ~~~~~~ ~~~~ ~~’~~~~~~ ~~~~~~~~ ~~ ~~~~ ~~~~~~ ~~~~ ~~~~ ~~~~~~~~~. ~~’~~~~ ~~~ ~~~~ ~~~~ ~~’~~~~~~ ~~~~~ ~~~~~~, ~~ ~~~~~~~ ~~’~~~~~~~~, précisément, quand il ~~~~~~ ~~~~~~~~ ~~ ~~~~~~~ ~~~ ~~~~~ ~~~~~~~~ ~~~~~~ ~~~~~ ~~~ ~~~~~ ~~~ ~~~ ~~~~~~~~ ~~~ ~~~~ ~~~~~~~~~, ~~~ ~~~’~~~ ~~ ~~~~~~~~~ ~~~~ ~~~~~~~ ~~~~~ ~~~~ ~~~~~~~~~~~~ ~~~ une muflerie que ~~~ ~~’~~~~~~ ~~~~~~~ ~~~~~~~~~~~ ~~~~~ ~~~~, ~~~ ~~~~~~ ~~~~~ ~~~~ ~~~~~~~~~~ ~~~~ ~~~ ~~~~~~~ connaître.\nTout ~~~ ~~ ~~~~~ ~~’~~~~~~~~~ ~~~~~~ ~~~ ~~~~~~~~~~~~~~~~ ~~~~~ ~~ ~~~~~ ~~~ ~~~~, qui ne l’était ~~~~~ ~~~~~~ ~~~~ ~~~~~ ~~~~. ~~~ ~~~ ~~~~~~~~~~ ~~~~ ~~~~ ~~~~~~~~~~ ~~~ ~~~~~~ ~~~~~~, ~~~~-~~~ ~~~~~~~~~~~~~. ~~~ ~~~~ ~~~~~~~. ~~~~~ ~~~~ ~~~ ~~’~~~~~~~~~~ ~~~~ ~~~ ~~~~~ ~~~ cette oreille, d’habitude. ~~’~~~~ ~~~ ~~~~~~~~ ~~~~ ~~~~~ ~~~~~~ ~~~ ~~~~~~~~, ~~~~ ~~~~~~~~~~ ~~~~~ ~~~~~ ~~~~~. ~~~~ ~~~~~~~~~~ ~~~~~ ~~~~ ~~~~~ ~~’~~~~~ ~~~~~~~~. ~~~~ ~~~~~~~~~~ ~~~~~~~~ ~~~ ~~~~~~~ ~~~’~~~~ ~~~~~~~~~~, n’être pas méprisés ~~~~~ ~~~~~. ~~’~~~~ ~~~~~~ ~~~~ ~~~~~ ~~~~~~~ ~~~~ ~~~~~~~~ ~~~~~~~ ~~~~ ~~~~~~~~~ ~~~ ~~~~~ ~~~~~~~~~~~ ~~~ ~~~~~~~, ~~~ ~~~~~ ~~~~~~~~~~~~~ ~~~~~~~~ ~~~ ~~~~~~ ~~~ ~~~~~~~~~~~~~~~, ~~~ ~~~~~ tâcheron besogneux de ~~~ ~~~~~~~~, ~~~~~ ~~ ~~~ ~~~~~~~~ ~~~~~~~~~~~~~, ~~~~~~, ~~~~~~, ~~~~~~ — ~~~ ~~~ ~~~~~ ~~~~~ ~~~~ ~~’~~~ ~~~ ~~ d’autres.\nSi ~~’~~~~~~ ~~~~~~~ ~~~ ~~~ ~~~~~~~ ~~~~~~~~, ~~~~~~~~~ lancastrien, catholique protestant, ~~~~~~~~~~ ~~~~~~~~~. ~~~~ ~~~~~ ~~’~~~~ ~~~ ~~~~~ ~~~~~~~~~~~~~ ~~~ ~~~~~~~~ ~~’~~~ ~~~~~-~~~~~~~~~ ~~~~~~~~~~~~ ~~~~~~~~~~~~~, ~~~ ~~~~~~ ~~’~~~ ~~~~~~~~ ~~~~~~~~ ~~~~~ ~~~~, ~~ “~~~ ~~~~~ ~~~ ~~~~~~~”, ~~~~~ m’envoyer dans les ~~~~~~~~~ ~~~~ ~~~~~~ ~~~ ~~~ ~~~~~, ~~~~~~ ~~~ ~~~ ~~’~~~ ~~~~~~ ~~~~ ~~~~~~ ~~~~~~~~~~ ~~~~ ~~~~, ~~~ ~~~~~ ~~~~~~ ~~~~~~~~~~. ~~~ ~~~~~~~ ~~~~ ~~~ ~~~~~ ~~~ ~~~~ kitsch l’hommage de ~~~~~~~ ~~ ~~~~~~ ~~~~~ ~~~’~~~ ~~~ ~~~~~~~ ~~~~~~~~~ ~~~~~~~~~~~~~~, ~~~ ~~’~~~~~~~~~ ~~~ ~~~ ~~~~~~~~~ ~~~~~~ ~~~~. ~~~ ~~~~~~ ~~~’~~ ~~~~~~~~ ~~~ ~~~~~ ~~~~~ ~~~ ~~~~~~~ ~~~ ~~~~~~~~~~ à Lesquen, le ~~~~~ ~~~~~~~ ~~~~~~~~~~~ ~~~ ~~~~~~~. ~~~~~ ~~~’~~~ ~~~~~ ~~~~~~, ~~~ ~~~~~~~~~~~~~ ~~ ~~~~, ~~~~~~~-~~~ ~~~~~~ ~~~ ~~~~~~~ — ~~~~~ ~~’~~~~~~~~ ~~~~ ~~~ ~~~~~ ~~ ~~’~~~~~~~ ~~~~~~ ~~ ~~~~~~~~~~~ —, peu lui ~~~~~~ ~~~ ~~~~~~ ~~~ ~~’~~~~~~~~ ~~~ ~~’~~~~~~~~.\nvoir l’entrée du lundi 25 juin 2018 et ses 4 images dans Le Jour ni l’Heure


Buhez ar Sent/1894/Narsis - Wikimammenn\nBuhez ar Sent/1894/Narsis\n◄ Simon ha Jud Narsis Marsell ha Kasian ►\nEtre daou goulskoude tri den fallakr a damallaz eunn torfed heuzuz d’ar Zant enn eur leusker a bep seurt malloziou varnho ho-unan ma n’oa ket guir ar pez a lavarent. Ar c’henta a c’houlenne beza devet, ann eil beza goloet a lorgnez, hag ann trede beza dall. Vertuz Narsis a ioa re anavezet evit ma vije kredet eunn dra ker braz divar he benn. Evelato, o veza ma sonje pell a ioa en em denna enn eur plas bennag a gostez evit beva he-unan gant Doue, e kemeraz tro ac’hano da gas ar zonj-ma da benn. Kuitaat a eure eta he eskopti, hag epad eiz vloaz dioc’htu den ne c’hellaz gouzout da be leac’h oa eat.\nEpad ann amzer-ze, ann tri zen fallakr o devoa he damallet e faoz a c’hoarvezaz gantho ar pez o doa goulennet dre ho goall bedennou. Ar c’henta a grogaz ann tan enn he di, hag a oue devet asambles gant he c’hreg hag he vugale. Ann eil a oue goloet he gorf a lorgnez, hag a varvaz heb dale gant ar c’hlenved heuzuz-se. Ann trede erfin, o velet penaoz oa bet skoet ann daou all, a anzavaz he bec’hed hag ho hini dirak ann holl hag a vouelaz d’ezhan ken dourek ma teuaz da veza dall evel m’en doa reketet.\nNeuze Doue a lakeaz e spered Narsis distrei d’he eskopti.\nMes ker koz oa dija d’ann ampoent ma kemeraz eunn eskop all d’he zikour. Goulskoude, evel a lavare ann eskop all-ma enn eul lizer, kendelc’her a reaz bepred da c’houarn dre he bedennou Iliz Jerusalem ken na blijaz gant Doue he c’helver davethan, er bloaz 216, d’ann oad a c’houezek vloaz ha kant.\nPeger stank n’eo ket hirio ar malloziou pe ar goall bedennou etouez ar gristenien ! Diouallit rak ar voazamant fall-ze, ha mar oc’h euz dija he c’hemeret, hastit affo he zerri gant aoun na errufe ganehoc’h ar pez a erruaz gant ann tri zen fallakr a zo hano anezho e buez ar zant-ma. Ann tadou hag ar mammou dreist holl a dle diouall da leusker malloziou var ho bugale gant aoun na deufe Doue, evit ho funisa, da zelaou ar goall bedennou-ze, evel a zo bet c’hoarvezet enn hor bro n’euz ket c’hoaz goall bellou. Eur vaouez divar ar meaz e devoa eur verc’h iaouank hag a ioa pennherez. Eunn devez, houma a c’hoanteaz mont\nd’ar park da zellet ouz ar goazed o labourat ; rak tud dianveaz a ioa\nenn devez-se. He mamm ne espernaz netra evit miret outhi hag a lavaraz d’ezhi abarz ar fin : « — Me garfe e kouezfe ar gurun varnod, mar d-ez di. » Ar verc’h a ieaz evelato, ha d’ann ampoent m'edo o lakaat he zreid er park, e oue lazet gant ar gurun. Hogen, enn deiz-se ne oa tamm arne ebed gant ann amzer.\nAdtapet diwar « https://br.wikisource.org/w/index.php?title=Buhez_ar_Sent/1894/Narsis&oldid=30762 »\nKemmoù diwezhañ degaset d'ar bajenn-mañ d'an 20 Gen 2012, da 21:44.


Région_Bretagne - BreizhGo, ar rouedad treuzdougen publik breizhat 100% lañset ent ofisiel\nE gar-vor an Oriant eo e oa bet lañset BreizhGo en un doare ofisiel, d’an 20 a viz Gwengolo. Loïg Chesnais-Girard, prezidant Rannvro Breizh, ha Gérard Lahellec, besprezidant evit an treuzdougen hag ar fiñvusted, o doa bodet an obererien war dachenn an treuzdougen a vez lakaet da labourat gant ar Rannvro, evit kinnig ar pezh a fell dezho ober evit ar rouedad treuzdougen publik-se, breizhat 100%.\nKarget eo ar Rannvro, abaoe 2017, eus an doareoù treuzdougen a gaver e Breizh, diwar vremañ eo ganti e vez meret an THR, al linennoù-hent rannvroel, al linennoù kirri-boutin etre ar c’hêrioù, an treuzdougen d’ar skol (e-maez ar c’hêrioù) hag al linennoù war-zu an inizi. Ur gefridi hag a sell ouzh buhez pemdez an holl Vretoned.\nAr pal : ur rouedad unvanaet e 2020\nA-benn 2020 e fell d’ar Rannvro unvanaat ar rouedad rannvroel a gaver enni trenioù, kirri-boutin ha bigi, abalamour da Vreizh da gaout ur rouedad treuzdougen liesvod efedus hag a zedenn an dud, e servij an implijerien hag evit sikour kempenn ar vro. Hiziv an deiz ez eus 17 bag, livioù BreizhGo ganto, hag a ra war-dro an treuzdougen war-zu an inizi. Tamm-ha-tamm, ac’hann da 2020, e vo ken gwir all evit 100% eus ar 500 kar-boutin hag eus ar 26 tren THR Regio2N. En tu all d’an anv lakaet war wel e fell d’ar Rannvro krouiñ ur gwir ginnig klok, unvanaet ha liesvod, d’an implijerien da dremen aes eus an eil doare treuzdougen d’egile.\nIt da veajiñ war ar rouedad a-bezh adalek 1€ !\nD’ar sadorn 29 a viz Gwengolo e vo pedet paotred ha merc’hed Breizh d’ober anaoudegezh gant BreizhGo ha da brofitañ eus ar rouedad evit ur priz dreistordinal :\n5€ evit ur veaj gant an tren, forzh pe hini e vefe, gant ar rouedad BreizhGo (bilhedoù e-barzh www.ter.sncf.com/bretagne pe www.oui.sncf)\n1€ evit ur veaj gant ur c’harr-boutin BreizhGo, forzh pe hini (bilhedoù da brenañ er c’hirri-boutin)\nDistaolioù war briz ar beajoù war ar bigi BreizhGo e-pad an dibenn-sizhun : 23€ mont-dont war-zu inizi Penn-ar-Bed, 28€ mont-dont war-zu inizi ar Mor-Bihan (war-bouez an Arzh), 9€ mont-dont war-zu an Arzh hag 8.80€ mont-dont war-zu Enez-Vriad.\nDont a ra ar c’hinnigoù-se ouzhpenn ar pezh a vez graet dija evit a sell ouzh ar prizioù evel, lakaomp, ar fed m’eo digoust evit ar vugale dindan 12 vloaz, gant ma ve un den bras ganto, war al linennoù THR BreizhGo.\nAr rouedad BreizhGo dre ar sifroù\n380 tren hag a chom a-sav e 126 lec’h, garioù pe arsavioù anezho\n112 000 a skolidi kaset adalek pe war-zu 22 000 a arsavioù\nOuzhpenn 120 treug dre vag evit mont war-zu 9 enezenn\nOuzhpenn 2 000 hentad kirri-boutin etre ar c’hêrioù\nPerc’henn eo ar Rannvro war 4 gar kirri-boutin (Roazhon, Sant-Brieg, Kemper ha Gwened) ha 13 gar-vor.\nKement tra a zo da c’houzout zo e-barzh lec’hienn BreizhGo\nPublié le Thursday, September 20, 2018


Itron Varia Remengol - Wikimammenn\nItron Varia Remengol\nYann-Vari ar Skourr\nJ. B. FOURNIER HENA, 1867 (p. 170-178)\n◄ Koad ar Rannou Itron Varia Remengol Da ene ma mamm ►\nIliz burzuduz ann Itron Varia Remengol, savet gant ar roue Gralon, goude ma oa beuzet ker Is.\nEnn eskopti Kerne, el lec’h m’ema breman mor Douarnenez, e voa gwechall eur ger vraz-meurbed, hanvet Is,\nEur voger ledan hag huel, gand skiuzou houarn, he difenne diouz ar mor. Er ger-ze ne welet, e-touez ann dud pinvidik, nemet dizurz, gwall-skouer ha fallagriez.\nGralon a chome neuze enn Is, a voa roue Breiz-Izel. Bet e oa brezelier enn he iaouankiz, ha rust e-kever he dud. Enn he gozni a-vad, sklerijennet dre ar feiz kristen, e teuaz da veza dinoaz evel eunn oan. Hirvoudi a rae aliez, war dizursou Is, ha war ar vuez dirollet a rene he verc’h, ar brinses Ahes, gant ann noblans iaouank a ger, ha deuz ar vro hanvet hirio Ker-Ahes, pehini a voa d’ezhi a leve.\nEnn amzer-ze, e oa ive e Breiz-Izel daou Abostol santel, daou vignon da Zoue, sant Kaourintin, kenta eskop a Gemper, ha sant Gwenole, kenta abad euz a Landevennek. Aliez ho devoa prezeget er ger a Is ha gourdrouzet ar roue Gralon, eun abek d’ann droug-oberou, d’ann torfejou a veze gret bemde, enn palez he verc’h iaouank ; hogen goab a reat anezho, hag ar roue, dinerzet dre ann oad, n’en devoa muia c’halloud evit trec’hi ker braz dizursou.\nDoue a skuizaz ive o welet Is kaledet enn he fec’hejou, hag a roaz da anavezout da eal Breiz-Izel, he vignon Gwenole, e vije beuzet hep dale-pell ar ger-ze gant ar mor,\nKerkent Gwenole a bignaz war he varc’h, hag a redaz da ger Is, sonjal e c’hallje c’hoaz distrei divar-n-hi brec’h Doue. Siouaz ! tremenet e voa ann amzer a druez. Pa en em gavaz ann abad santel, war dro hanter-noz, sklujou Is a oa digor, hag ar mor a groze spontuz o tirolla war ann dud, war ann tiez hag ar palezou. Gwenole ne c’hallaz savetei nemet Gralon hep-ken. Gwelet a rear c’hoaz roudou treid he varc’h, er garrek, a deue war-n-hi aboue abaded Landevennek, a-rok kemer ho c’harg, da ober ho fedenn ha da anaout ar roue Gralon evid diazezer ho abati.\nKer Is n’ema mui ; evel Sodom, Gomor ha Babilon, hirio ar mor a ruill dreist-hi.\nDa zao-heol, Gralon, o veza pignet gant Gwenole war lein Mene-Homm, a daolaz ac’hano eur zell truezuz war he lerc’h, hag el lec’h ma’z edo ar ger a Is, na welaz mui nemet mor Douarnenez. Koueza a reaz d’ann daoulin evit trugarekaat Doue hag ar Werc’hez da veza saveteet he vuez.\nPa zavaz diwar he zaoulin, e welaz dindan ann heol o lugerni, Ru-men goulou pe Men-ru-ar-goulou, a veze lazet war-n-han tud vraz, ha beb miz eur bugel bihan o tena he vamm. — Neuze, beuzet enn he zaelou, hag he zaoulagad savet war-zu ann env, e lavaraz d’he vignon zantel : « War ar men ru-z-hont, gwestlet da eunn Doue didruez, me a rai sevel eunn iliz kaer d’ar Werc’hez, hag el lec’h ma skuiller ar gwad da Deutates, e skuillo mamm ar gwir Doue he grasou war Vreiz-Izel. »\nGralon a zalc’haz mad d’he c’her, ha beleien ar baianed o veza en em zavet, pa weljont dispenn templ ann doue faoz Teutates, ar roue kristen ho zrec’haz, e kever Argol, e penn ar Vretoned gounezet da Jezuz.\nGoude beza gret he bedenn war Mene-Homm, ar roue Gralon a heuliaz Gwenole da abati Landevennek , savet gant-han eunn nebeut bloaveziou kentoc’h. Diarok kement-se, enn devoa c’hoaz roet he balez, e Kemper, da zant Kaourintin, enn devoa torret be naoun d’ezhan ha d’he dud, gand eunn tamm deuz be besk biban. El lec’h ma voa neuze ar palez-ze, ema brema iliz kaer katedral Kemper.\nGralon a dremenaz e Landevennek ann dilerc’h euz be vuez, enn eur binijen galet, hag aliez e karie mont, gant he vignon ker, da Remengol da bedi evit he bobl ann Itron Varia Remed-holl. Beza en devoe ann eur-vad d’he gwelet brudet braz e pevar c’horn Breiz-Izel, hag vervel etre divrec’h sant Gwenole, e Landevennek, e kinnige he ene da Zoue, enn eur lavaret, gant fizianz :\n« Itron Varia Remengol,\n» Mirit ouz-in na z-inn da goll !\n» Pedit ive ho map Jezuz,\n» Ma vezinn gant-han evuruz ! »\nPemzek-kant vloaz a zo aboe ma’z eo maro Gralon ; hag ar Vretoned, bepred tud a feiz hag a galon, ho deuz c’hoaz sonj euz ho roue koz hag euz he vignon, sant Gwenole. Mac’h anavesfent gwelloc’h histor ho bro gaer, paz’ eont da zul ann Dreinded da bardon Remengol, ha pa welont mor braz Douarnenez, Mene-Homm, Landevennek, ha tour huel iliz burzuduz ann Itron Varia Remed-holl, e lavarfent, ann daelou enn ho daoulagad, enn eur vale gant resped war douar ar zent hag ar rouane :\n« Braz ar burzudou a zo bet,\n» Ebarz ann amzer dremenet ! »\nBraz ive ar burzudou a ra c’hoaz hirio ann Itron Varia Remengol, e kever ar Vretoned, dreist-holl e kever ar belerined a deu bemde d’he gwelet, aliez euz a bell bro, ha kalz anezho diarc’henn, hag e korf ho roched. Ar vinored dilezet, ann intanvezed paour, ar beorien noaz, soudarded Breiz-Izel e-kreiz tan ar brezel, ar vartoloded war ar mor braz kounnaret, ann holl dud glac’haret a gorf, a galon, a spered ; darn enn ho foaniou, darn enn danjeriou, darn all enn dizesper, hag holl war gwele ar maro ho deuz sonj euz ho mamm vad ; aliez e lavaront d’ezhi, gant karantez ha fizianz enn he galloud hag enn he madelez :\n« Gwerc’hez vad Remengol, Patronez Breiz-Izel,\n» Pedit evid-omp, hirio, ha pa rankimp mervel ;\n» Pedit evit Breiz-Izel, evit ar Vretoned,\n» Ho deuz ho karet, ho kar hag ho karo bepred. »\nAdtapet diwar « https://br.wikisource.org/w/index.php?title=Itron_Varia_Remengol&oldid=81499 »\nKemm diwezhañ d'an 29 Kzu 2015 da 13:43\nKemmoù diwezhañ degaset d'ar bajenn-mañ d'an 29 Kzu 2015, da 13:43.


Roue Bro-C'hall ha Navarra, adalek 1642 betek 1715\n(Adkaset eus Loeiz XIV a Vro-C'hall)\nMab e oa da Loeiz XIII ha d'e bried Anna Aostria, Loeiz zo frouezh euredoù politikel ha liessevenadurel peogwir e oa gall hag italian e dud-kozh a-berzh tad ( Herri IV ha Maria de' Medici), ha spagnol hag aostrian e dud-kozh a-berzh e vamm (Fulup III ha Marc’harid Aostria), daoust dezhe bezañ Habsbourged, o-daou ha kar-tost an eil ouzh egile.\nTitl Kentañ mab Bro-C’hall ha hini hengouneloc’h Daofin ar Viennois zo bet roet da Loeiz vihan. Anvet eo Louis-Dieudonné abalamour ma veze sellet ouzh e c’hanedigezh evel ur burzhud. Tri bloaz warn-ugent a oa e oa ar rouantelezh o c’hortoz anezhi. Pell e oa ne grede ket ken e dad hag e vamm e c’hoarvezfe.\nDeskadurezh ar roueAozañ\nLoeiz XIV en deus bet 16 pe 17 bugel gant e vestrezed, hag eizh a voe anavezet gantañ en un doare ofisiel.\nGant e wreg, Maria Tereza Spagn\nen deus bet 6 bugel (3 merc’h ha 3 mab) ; unan hepken a vevas pelloc’h evit ar vugaleaj.\nLoeiz Bro-C’hall, bugel Bro-C’hall, an Daofin bras (1añ a viz Du 1661 – 14 a viz Ebrel 1711)\nAnne-Élisabeth Bro-C’hall, bugel Bro-C’hall (18 a viz Du 1662 – 30 a viz Kerzu 1662)\nMarie-Anne Bro-C’hall, bugel Bro-C’hall (16 a viz Du 1664 – 26 a viz Kerzu 1664)\nMarie-Thérèse Bro-C’hall, bugel Bro-C’hall, la Petite Madame (2 a viz Genver 1667 – 1añ a viz Meurzh 1672)\nPhilippe-Charles Bro-C’hall, bugel Bro-C’hall, Dug Anjou (5 a viz Eost 1668 – 10 a viz Gouere 1671)\nLouis-François Bro-C’hall, Bugel Bro-C’hall, Dug Anjou (14 a viz Even 1672 – 4 a viz Du 1672)\nGant an dimezell de La Vallière\nGant an itron Montespan\nE 1679, afer an ampoezonoù a roas lamm da vat d'an itron Montespan, mestrez ar roue kouezhet e disc’hras dija un nebeud mizioù kent.\n« An dihabaskter da c’hounit a laka atav da vezañ koll. »\nFrançois Bluche, Le temps de Louis XIV Hachette, dastumad Vie quotidienne, 1994 (ISBN 2-01-235105-0)) ;\nAdtapet diwar « https://br.wikipedia.org/w/index.php?title=Loeiz_XIV_(Bro-C%27hall)&oldid=1983789 »


Abadenn Un Den Er Bed : Guda & Leanezed-enlivourezed ar Grennamzer\nAbadenn Un Den Er Bed - Pennad skignet d'ar 27.08.2020\nPennad-komz kaset da benn gant : Laëtitia Fitamant\nEr grennamzer, er manatioù, e veze staliet an eilerien hag an enliverien er scriptorium. O c'harg 'oa ober eilennoù kaer eus ar skridoù relijiel, eus oberennoù dedennusañ an Henamzer. A vanati da vanati ez ae ar skiant hag ar sevenadur.\nMoien ez eus bet da wiriañ ma veze kavet merc'hed er manatioù-se, aozet evit kopiañ ar skiant, al lennegezh, ar relijion. Met nebeut-tre a verc'hed, a vez desket deomp. Ur gont zo bet graet gant an istorianed: nebeutoc'h evit un' dre gant eus al levrioù bet graet araok an XIIvet kantved 'oa bet laosket etre daouarn merc'hed. Met penaos 'ouifent resis piv neus bet eilet hag enlivet al levrioù-se? Ne oa na boaz na micher an eilerien, eilerezed, enlivourien, enlivourezed sinañ o labour


Kuzul-rannvro ar yaouankizoù · Région Bretagne\nDegemer > Ober anaoudegezh ganeomp > Ar bodadennoù kuzuliañ > Kuzul-rannvro ar yaouankizoù\nKuzul-rannvro ar yaouankizoù\nKuzul-rannvro ar yaouankizoù (KRY) zo ennañ 83 a zaouadoù liseidi ha deskard.ez.ed breizhat krog gant un dra bennak fetis evit ar geodedelezh. Dilennet e vezont gant o c’henseurted evit daou vloaz, hag e-pad ar respetad-se e savont ur programm oberoù e servij ar Vretoned hag ar Bretonezed.\nUr gwir organ a zemokratelezh lec’hel\nUn organ aliañ ha kinnig eo Kuzul-rannvro ar yaouankizoù. Labourat a ra war ar sujedoù choazet gantañ ha gallout a ra kinnig mennadoù da Brezidant ar C’huzul-rannvro. Eus e du e c’hell ar Prezidant goulenn gant Kuzul-rannvro ar yaouankizoù e ali war gement sujed hag a sell ouzh ar Vretoned yaouank.\nOuzhpenn e roll kinnig ez eo ar c’hKRY ur skol ar geodedelezh. Aozet eo tamm-pe-damm evel ar « gwir » Guzul-rannvro. Ul lec’h diviz ha kendiviz zo anezhañ ivez diwar-benn sujedoù hag a sell ouzh liseidi ha deskard.ez.ed Breizh. Ul lec’h eo ma tesker traoù, ha ma komprener aesoc’h plegennoù pemdeziek hag a zo stag ouzh ar vuhez er skolioù hag ar vuhez er gevredigezh dre-vras. Eno e tesk ar guzulierien-rannvro yaouank diorren o spered barn ha soñjal o-unan. Ouzhpenn-se ez eo pep emvod eus ar c’hKRY un dro da zivizout ha da gendivizout gant dilennidi ar C’huzul-rannvro\nUn emvod meur\nEn un dalc’h hollek en em vod ingal an 83 daouad a dud yaouank dilennet evit daou vloaz er c’hKRY, un tamm evel ma vez graet gant ar C’huzul-rannvro. Pa vez un dalc’h e labouront dre vodadoù war ar sujedoù choazet ganto. Prezidant ar C’huzul-rannvro hag ur guzulierez pe ur c’huzulier-rannvro yaouank zo e penn ar c’hKRY.\nE-barzh ar bodadoù labour e c’hell izili Kuzul-rannvro ar yaouankizoù kendivizout, empentañ raktresoù ha kinnig anezho. Pep kuzulier-rannvro a c’hall kemer perzh en ur bodad labour. Tud diavaez a zeu ingal da reiñ muioc’h a lusk d’al labour a-stroll hag animatourien a sikour evit an hentenn-labour.\nDilennadegoù : mod-implij\nBep daou vloaz e vez dilennet izili ar c’hKRY, hervez reolennoù strizh, evit ma vo doujet d’ar parder paotred ha merc’hed ha ma vo kempouez dileuridi al liseidi hag an deskard.ez.ed, ar skolioù publik hag ar re brevez, hep ankounac’haat ar c’hempouez war an dachenn douaroniel.\n• Un daouad paotr-ha-plac’h e pep skol : da-gentañ e vez aozet ur vouezhiadeg e pep skol (liseoù ha kreizennoù deskiñ) evit dilenn un « daouad » paotr-ha-plac’h, e-mesk ar re mennet en eilvet klas hag er c’hlas kentañ. Evit ma c’hello an dilennidi nevez-se ober ur respetad daou vloaz a-bezh, al liseidi e klas termen nag ar re yaouank e bloavezh diwezhañ o c’helc’hiad ne c’hallont ket bezañ dilennet.\n• Dilenn an 83 daouad paotr-ha-plac’h er c’hKRY : evit an eil pazenn-se e vo graet gant an tennañ d’ar sord. Ne vo graet evel-se nemet el lec’hioù ma vo muioc’h a dud war ar renk eget na’z eus sezoù da bourvezañ, ha kadarnaet e vo an argerzhad gant un urcher-justis.\nGant an doareoù dilenn dibabet evel-se ez eus gwarantet un dileuriadur kempouez etre paotred ha merc’hed, liseidi ha deskard.ez.ed, Broioù ha departamantoù Breizh, e-barzh Kuzul-rannvro ar yaouankizoù.\nParder etre paotred ha merc’hed – Evit gwarantiñ ar parder e vez dilennet paotred ha merc’hed daou-ha-daou.\nKempouez liseidi ha deskard.ez.ed – Dasparzh an dilennidi etre al liseidi (75 daouad) hag an deskard.ez.ed (8 daouad) zo a-genfeur gant o niver e Breizh (140 000 lisead.ez ha 16 000 deskard.ez).\nDepartamantoù ha Broioù Breizh – Er mod dilenn e vez dalc’het kont eus an dasparzh dre diriad : 150 lisead.ez a zileuria pep hini eus an 21 a vroioù eus Breizh (dileuriadur dre vro), 16 deskard.ez a zileuria unan eus an departamantoù (dileuriadur dre zepartamant).\nSkolioù publik ha prevez – Kempouez zo ivez etre ar publik hag ar prevez : jedet e vez niver ar sezoù a-genfeur gant ar boblañs skol e pep rouedad (42 sez rakwelet evit dilennidi ar gennad publik ha 33 sez evit dilennidi ar gennad prevez).\nAn holl dud yaouank en Eil klas hag er c’hlas Kentañ, hag ar re zo e kentañ bloavezh o c’helc’hiad en ur skol hollek, teknikel pe micherel (liseoù publik ha prevez, KSD) a c’hell lakaat o anv : trawalc’h eo goulenn gant ar pennguzulier-skol pe ar penngelenner.


Pajenn:Marigo - Buez ar Saent.djvu/22 - Wikimammenn\nPajenn:Marigo - Buez ar Saent.djvu/22\nevit ho cloar hac evit süvidiguez va ene; disquit din ar pez a dieân da c’houlen digueneoc’h , hac ar feecoun d’e c’houlen. * ’ Aznaout a rân.ne veritim netra, hac ez oun indin eus ho fa-verioü. £ miritou Jesus--Christ Vâ salver e lacan va oll fizianc, hac en-ho madeles infinit, va Doue. Guerc’hes Vary, ma sel mad, ma fatron, plige gueneoC*h iñ-tcrcedi evidou ** Goude beza grast eoelse ho pieparation, e ïennot at sufet pe ar ntatier eüs ho meditation, hac e heuliol ar pet a so merauet amâ diaraug, er method a orauoun, er bagen IV.\nCONCLÜSION Eus an Otatsoun a dleer da ober e fin pep Orassoun. Mar auirit e prononcot ar c’homsou, ha ntar auirit, o leverot a galon hepauen. Ar fwcoun diveza-mâ a ve, a aredan, ar guella. Me hb trugarecâ, va Doue, a greiz va c’halon eus ar scle-rigen, eus an inspirationou santel, eus an oll gra£ou a so pliget gueneoc’h rei din en oroesoun-mâ. * Me en em offr deoc’h antieramant-oll, ô va Done, evit ho servicha gant fidelite ha gant guir garantez. Me a offr deoc’h specialamant ar resolutionou mad pere ara eus- quemeret en onesoun-mâ, ha pere hoc’h-eus inspiret din; roït dezo ho penediction; ha grit ma vezin fidél d’o fratica. * Aznaout a rân va sempladurèz, ma .inconstan^ ha ma fragilite. Roït din eta, va Doue, dre ho madelezv dre ho misericord, an nerz hac ar gouraich da bratica ar pez oc’h-eus inspiret din oc’h-unan. Ar c’hrac-ze a choulennân dre miritou Jesus-Christ va salver. Guerc’hes Vary.macel mad, mafatron, ha c’hui oll ssent ha santeset, pliget gueneoc’h intercedi evidôn. ** Atttâ e reot ho poquet spirituel eoel tria teo expliquet diaraug er method a ortzsoun, er bagen iv. Erfia e laoarot ur Bater hac Un Ave Maria gant an oll feroor a vezo possub/ deodh, eoit pidi an Autrou lhue d’ho credl en lia resolation vad, hac evit lacât hoc’h orcesoun dindan proteclion an Itron Vuria. Digitized by\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/22&oldid=134324 »


Bro-Skos : Embannet eo bet an danvez-lezenn war an eil referendom\nEmbannet eo bet d’al lun 23/03 an danvez-lezenn war an eil referendom war an dizalc’hiezh gant ar gouarnamant emren eus Bro-Skos. Hag evel e 2014 e vo goulennet gant skosiz « hag e tle Bro-Skos bezañ ur vro dizalc’h pe get ? » D’ar 6 a viz mae e vo ar votadegoù kannad e Bro-Skos, neuze eo gant ar muianiver nevez e vo embann deiz ar referendom. Emañ an SNP e spi da vezañ trec’h ha da gaout ur muaniver frank evit kas e raktres da benn.\nE-barzh an danvez-lezenn ez eus anv da reiñ ar gwir da votiñ d’ar re yaouank tapet o 16 vloaz gante ha d’an estrañjourion a c’hell votiñ evit ar votadegoù kêr dija.\nEvit poent e nac’h Boris Johnson reiñ e aotre d’ar referendom-mañ. Marc’hataet e oa bet an hini kentañ etre Alex Salmond ha David Cameron ha 55,3% a skosiz ha votas evit an « No » a-benn ar fin. 7 vloaz war-lerc’h n’eo ket memes kont avat, goude ar Brexit e fell kentoc’h da skosiz bezañ dizalc’h ha distreiñ e-barzh ar Gumuniezh Europa. Ha gouzout a ra kement-mañ louarn fin an 10 Downing Street…


Pajenn:Le Gonidec - Bibl Santel pe Levr ar Skritur Sakr, levr Iañ.djvu/631 - Wikimammenn\nPajenn:Le Gonidec - Bibl Santel pe Levr ar Skritur Sakr, levr Iañ.djvu/631\nBanvez kaer Assuérus. Kâs a ra kuît hé c’hrég Vasti.\n1. É deisiou Assuérus, péhini en deûz rénet adaleg ann In̄dez bétég ann Étiopia war gan̄t provin̄s seiz war-n-ugen̄t,\n2. Pa azézaz war drôn hé rouan̄télez, Suza a oé ar penn-kéar eûz hé rouan̄télez.\n3. Enn trédé bloaz eûz hé rén, é réaz eur banvez brâz d’hé holl brin̄sed ha d’hé oviserien, d’ar ré galounéka eûs ar Bersied, ha d’ar ré gen̄ta eûz ar Védied, ha da rénerien ar brovin̄sou a oa dira-z-han̄;\n4. Évid diskouéza madou ha skéd hé rouan̄télez, ha meûrded hé c’halloud, é-pâd pell amzer, da lavaroud eo, a-héd naô-ugen̄t dervez.\n5. Ha pa oé peûr-c’hréat ar banvez-zé, ar roué a bédaz ann holl bobl en em gavaz é Suza, adaleg ar brasa bétég ar bihana : hag hén̄ a c’hourc’hémennaz aoza eur banvez a-héd seiz dervez é porz ar c’harz, hag eur c’hoat a oa bét savet gan̄d ar rouéed gan̄d eur meûrded a roué.\n6. Steñet é oa a bép tû gwéliou lîn moan a liou pers hag a liou glâz, staget gan̄d éréou seiz a liou tané, péré a oa tréménet é lagadennou olifan̄t, ha staget out peûliou marpr. Gwéléou aour hag arc’han̄t a oa lékéat é reiz war eul leûr strin̄k ha marpr, péhini a oa pen̄tet é meûr a zoaré kaer.\n7. Ar ré a oa bét pédet énô a évé é listri aour, hag ar boéd a oa douget war bladou dishén̄vel ann eil diouc’h égilé. Rei a réad ivé gwin ar gwella, ha gan̄t paodder, ével ma tellézé da veûrded eur roué.\n8. Dén na rédié da éva ar ré na fellé két d’ézhô éva ; hôgen gourc’hémennet en dôa ar roué ma vijé unan eûz hé brin̄sed out pép taol, évit ma kémercbé pép-hini ar péz a garché.\n9. Ar rouanez Vasti a réaz ivé eur banvez d’ar merc’hed er palez é péhini é choumé peûr-vuia ar roué Assuérus.\n10. Er seizved deiz, pa oa laouen ar roué, ha pa oa tomm d’hé benn gan̄d al lôd gwîn en dôa évet, é c’hourc’hémennaz da Vauman, da Vazata, ha da Harbona, ha da Vagata, ha da Abgata, ha da Zétar, ha da C’harc’has, hô zeiz spazéien d’ar roué, hag a oa bépréd dira-z-han̄ ;\n11. Ma tigazchen̄t dirâg ar roué ar rouanez Vasti, hag hî ar gurunen war hé fenn, évit ma tiskouezché hé c’haerded d’hé holl boblou ha d’hé brin̄sed ; râg hî a oa kaer meûrbéd.\n12. Hôgen hî a zinac’haz mon̄t, hag a zisprizaz don̄t hervez ar gourc’hémenn en dôa gréat ar roué d’ézhi gan̄d hé spazéien. Assuérus éta a vuanékaaz, hag eunn drouk brâz ô véza savet enn-han̄;\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_levr_Iañ.djvu/631&oldid=151146 »\nKemmoù diwezhañ degaset d'ar bajenn-mañ d'an 31 Mae 2019, da 17:23.


Ulrich von Hutten, « ex buchonia » (ganet d'an 21 a viz Ebrel 1488 e kastell Steckelberg e Schlüchtern en Hessen; marvet d'an 29 a viz Eost 1523 e-kichen Zürich), marc'heg an Impalaeriezh, a voe ul lenneg, hag unan eus bruderien an Disivoud protestant en Impalaeriezh santel roman. Evel Martin Luther ha Conrad Celtis ez eo ivez unan eus tadoù ar vroadelouriezh alaman.\nUlrich von Hutten (koadengravadur gant Erhard Schön, war-dro 1522)\nPoltred e-barzh an « Illustrierte Literaturgeschichte » e 1880\nEnez Ufenau e Lenn Zürich : Iliz Pêr ha Paol ma emañ bez Ulrich von Hutten\n1.2 Kentañ skridoù\n1.3 Distro da Alamagn\n1.4 Chomadenn en Italia\n1.5 Kevre Schwaben\n1.6 Ulrich von Hutten hag an Disivoud\nPetra bennak ma oa ar mab henañ, hag e tlee bezañ hêr d'e dad, e voe kaset da abati Fulda en 1499 evit bout manac'h. Gant skoazell e vignon Johann Jäger eus Dornheim e tec'has ac'haleno e 1505. O-daou ez ejont da skol-veur Erfurt en hañv 1506. Eno ivez e kejas von Hutten gant ar barzh Eoban Hesse. Er goañv 1507 e lakaas e anv e skol-veur Viadrina e Frankfurt (Oder), ha goude-se ez eas da skol-veur Leipzig.\nEn nevezamzer 1509, e oa diarc'hant e Greifswald,hag ar bourc'hvestr Lötz hag e vab, ur chaloni, a roas skoazell dezhañ.\nNe ouezer ket perak, met dindan nebeutoc'h evit tri miz e trenkas ar soubenn etrezo. Skarzhet e voe Hutten neuze, ha tennet digantañ kement tra en doa. E Rostock e savas Hutten e oberenn bouezus kentañ : un dastumad Klemmganoù dindan div levrenn hag a-enep d'ar re Lötz eo.\nE 1511 e savas Ars versificatoria p'edo e Wittenberg. Buan e voe degemeret ar skrid er skolioù-meur. Goude-se e veajas Hutten da Vienna ha da Italia. E 1512 e chomas a-sav e Venezia ha Pavia, ha goude-se e Bologna. Eno ec'h enskrivas e kentelioù war ar gwir, dre ma felle dezhañ adskoulmañ darempredoù mat gant e dad. Met rankout a reas chom a-sav abalamour d'ar brezel ha d'ar baourentez. Er memes mare e voe kontammet e dreid.\nDistro da AlamagnAozañ\nDa Alamagn ez eas en-dro e 1514. Diwar ali Eitelwolf von Stein, e lakaas da bal labourat evit Albrecht von Brandenburg-Ansbach, hag eñ eskob Magdeburg ha Mainz. Met nullet e voe ar raktres dre ma varvas an eskob. Paour-razh en em gavas Hutten neuze, ha daoust da se e savas eil lodenn e flemmskrid diwar-benn ar yezhoù kozh ha diwar-benn Johannes Reuchlin, anvet Epistolæ obscurórum virórum. En oberenn-se, savet e brizhlatin a-ratozh-kaer, e ra goap ouzh Dominikaned Köln hag a oa mirourien, hag ouzh emzalc'h ar skolaned dre vras.\nChomadenn en ItaliaAozañ\nD'ar 7 a viz Mae 1515 e voe drouklazhet Hans von Hutten, hag eñ mab Ludwig von Hutten (hag a oa ivez paeron Ulrich von Hutten) e koad Böblingen gant e bennaotrou, dug Ulrich von Württemberg e anv. Ulrich von Hutten a savas neuze pemp pismigadur a-enep d'an dug hag un diviz anvet Phalarismus. War wellaat ez eas neuze an darempredoù gant e familh. A-drugarez da sikour e vignoned ha hini eskob Mainz e c'hellas echuiñ gant e studioù en Italia ha goulenn ur post-labour evel kuzulier ar priñs e kañsellerdioù an Impalaeriezh Santel German. E miz Kerzu 1515 edo o chom e Roma.\nAr roue a voe difennet gantañ a-enep da bemp kannad gall e 1516, hag e-pad an hañv ez eas da Vologna hag eno e kendalc'has gant e studioù war ar gwir hag al lennegezh c'hresian.\nE studioù a beurechuas er skol-veur e 1517, met nac'h a reas tremen an arnodennoù. Pa zistroas da Alamagn e voe roet kurunenn ar varzhed dezhañ gant an impalaer Maksimilian Iañ, hag a seblante bezañ entanet gant e skridoù. E 1519 ez eas von Hutten gant Kevre Schwaben, hag a oa bet aozet a-enep da Ulrich Wurtemberg.\nAn diviz flemmus Phalarismus a voe savet gantañ e-pad ar goañv 1516-17. Un diviz etre tud varv eo, diwar skouer Lukian, hag en diviz e kont ar pezh a c'hoarvez etre ur gwasker anvet Phalaris hag un tirant alaman dianv, daoust ma komprener ez eo Ulrich von Württemberg. Phalarismus Dialogus Hutenius a voe embannet e latin e 1517.\nTizhet e voe e bal gantañ : bannet e voe Ulrich von Württenberg gant an impalaer. Goude ur prosez anvet « prosez ar gambr c'hlas », e voe restaolet 27 000 florin da Hutten abalamour da vuntr e dud. Ul lodenn eus ar sammad-se a voe roet dezhañ e 1520, ha gant an argant-se e prenas kastell Frankenberg, hag a zo e kornôg koad Steigerwald. Kempennet e voe ar c'hastell gant ar marc'heg Ludwig von Hutten yaouank (1493-1548), hag eñ diazezer lignez Frankenberg.\nUlrich von Hutten hag an DisivoudAozañ\nAn orged, ar bizhoni, hag ar pompad, a veze tamallet gant Hutten d'ar veleien gatolik : an « Trias Romana », alegorienn gant Matthias Grünewald.\nUlrich von Hutten a save a-du gant Martin Luther, hag a soñje dezhañ e oa un haroz alaman. Luther a soñje dezhañ e oa von Hutten unan eus a re a vroude ar gwellañ an Disivoud. Kement-se a weler er builh-eskumunugañ embannet gant ar pab Leon X e miz Genver 1521 : en destenn ez eus anv a von Hutten hag a Luther. Ken taer e oa skridoù Von Hutten ken e teuas a-benn da gendrec'hiñ ar marc'heg Franz von Sickingen da sevel a-du gant Luther. E 1520 en doa lakaet embann Vadiscus. Ur skrid dindan stumm un diviz eo, ma ra goap ouzh ar babiezh. Awenet e voe Matthias Grünewald gant an destenn, hag ur c'hoadengravadur anvet Trias Romana a savas, ma weler alegorienn tri fec'hed pennañ (ar bizhoni, an orged hag ar vrasoni) gant an displegadenn da-heul :\nHutten a rankas tec'hout war-du Suis a-benn ar fin, hag eno e labouras evit Ulrich Zwingli. D'an 29 a viz Eost 1523 e varvas gant an naplez en enezenn Ufenau, e lenn Zürich.\nGer-stur skol-veur Stanford, bet dibabet e 1891 : « Die Luft der Freiheit weht » (Lakaat avel ar frankiz da c'hwezhañ) a ra dave d'un dro-lavar gant von Hutten.\nDe guaiaci medicina et morbo gallico liber unus (1521), Bologne, impr. Hieronymus de Benedictis. Pleustrad war an naplez (an « droug gall ») ha penaos pareañ dre implij koad gaiag.\nEpistolæ obscurórum virórum (1515-17), Köln. Dastumad 70 lizher flemmus embannet dianv, hag adembannet meur a wech (da skouer e Londrez e 1519).\nBeklagung der Freistädte deutscher Nation (Klemmgan kêrioù dieub ar vroad alaman), 1522.\nPoemata cum corollariis, embannadurioù Eduardus Böcking, Leipzig, Teubner, 1862.\nJ.-C. Saladin - La bataille du grec à la Renaissance (2004) - Les Belles-Lettres, Pariz. ISBN 2-251-38047-7\nTroidigezhioù e galleg\nUlrich von Hutten, L'expostulation, ou plainte de Ulrich de Hutten contre Erasme de Rotterdam, prêtre et théologien, troet e galleg evit ar wech kentañ gant Alain van Dievoet, azalek niv. 99 (miz Meurzh 2001) ar gelaouenn velgiat "Anderlechtensia".\nUlrich von Hutten (1488-1523) marc'heg, lenneg hag emsaver ar Rhön\nGer-stur skol-veur Stanford\nBuhez tud dibar Berlin\nTestenn'Ars versificatoria gant Hutten, Pariz 1528\nTestenn Kurtzer auszug wie böslich die Bepste gegen den Deudschen Keysern jemals gehandelt..., Wittenberg, e-tro 1535\nAdtapet diwar « https://br.wikipedia.org/w/index.php?title=Ulrich_von_Hutten&oldid=1819777 »\nDernière modification le 8 Gen 2019, à 15:40\nKemmoù diwezhañ degaset d'ar bajenn-mañ d'an 8 Gen 2019, da 15:40.